БУЮК ШОИРНИ ХОТИРЛАБ » Bulung‘ur hayoti газетаси\nGazeta: admin Қўйилган сана: 13-02-2019, 11:30 Рукун: ТАЪЛИМ Кўрилди 334\n67-умумтаълим мактабида шеърият мулкининг султони Низомиддин Мир Алишер Навоий таваллудининг 578 йиллиги муносабати билан адабий-бадиий кеча ўтказилди. Ушбу Навоийхонлик тадбирини очган мактаб директори Абдужамол Усмонов буюклар мангу яшаши, улар ҳамиша халқнинг, айниқса адабиёт мухлисларининг эъзозида бўлишини таъкидлаб, кеча ташкилотчиларига миннатдорчилик изҳор этди ва иштирокчиларга фаоллик тилади.\n10-синф ўқувчиси Баҳром Ҳотамов буюк шоирнинг ҳаёти ва ижоди ҳақида сўз юритди. Шунингдек, ўқувчилардан Муштарий Ҳамзаева, Кумушбиби Мусурмонова, Элёр Жамолов, Зуҳра Бозорбоева, Мафтуна Тожибоева, Одина Сайдуллаевалар Навоийнинг рубоий ва туюқларидан намуналар айтишди. Ғазалхонлик баҳсида эса Дилдора Бозорбоева биринчи, Сирожиддин Бозорбоев иккинчи, Дилрабо Абдусаломова учинчи ўринларни эгаллашди.\n- Тез-тез ўтказилаётган бундай тадбирлар ўқувчиларнинг билим доирасини ўстириб, дунёқарашини янада кенгайтиради, - дейди тадбир ташкилотчиси, она тили ва адабиёти фани ўқитувчиси Аббос Ўсаров. - Навоийхонлик кечаси ҳам ўқувчиларда буюк шоирга, шунингдек адабиётга меҳр уйғотиши шубҳасиз.


ЎзА - Гелиоколлекторнинг қандай афзаллиги бор?\nГелиоколлекторнинг қандай афзаллиги бор?\n02.02.2018 17:40 Чоп этиш версияси\n“Қизилқумцемент” акциядорлик жамиятига қарашли тоғ-кон мажмуасида муқобил энергия манбаидан унумли фойдаланилмоқда. Хусусан, қуёш нурларини иссиқлик манбаига айлантирувчи тежамкор гелиоколлектор қурилмаси ўрнатилди.\nТўрт тонна сувни 70-80 даража ҳароратгача қиздириб бериш имкониятига эга бўлган ушбу ускуна мажмуа ошхонаси ва ишчиларнинг умумий ювиниш хоналари учун муҳим омил бўлмоқда. Гелиоколлектор корхонада йилнинг иссиқ кунларида ойига 5-6 минг метр куб газни иқтисод қилиш имконини бераётир.


Хуррам Раҳимов. Номларнинг номуносиб таржимаси - www.ziyouz.uz\nБош саҳифа МатбуотҲозирги давр матбуотиХуррам Раҳимов. Номларнинг номуносиб таржимаси\nТаржима илми ва амалиётида ўгириш қийин бўлган сўзлар бир талай. Уларнинг асосийлари миллий ўзига хос сўзлар бўлиб, халқаро терминда реалиялар дейилади. Реалиялар деганда маълум бир миллат ва элатга хос нарса-ҳодисаларни ифодаловчи сўзлар ва тушунчалар англашилади. Уларни бошқа тилга ўгиришда таржима тилининг тараққиёт даражасига қараб катта-кичик муаммолар пайдо бўлади. Бу муаммоларнинг ечими, уларнинг таснифи ва тавсифи таржима назариясида ўрганилмоқда. Умумий қонун-қоидалар билан бирга ҳар бир тил жуфтлигида махсус қоидалар ишлаб чиқилмоғи лозим.\nЧет тиллардан ўзбек тилига ўгирилаётган асарларда ана шу муаммолар ҳанузгача таржимонлар ва муҳаррирларнинг бошини қотириб келмоқда; бир номнинг ўзини бир неча хил ёзиш ва талаффуз қилиш ҳоллари ҳар қадамда учрамоқдаки, бу якдиллик талаб қилади. Ушбу мақолада асосан бошқа тиллардаги атоқли отлар тоифасига кирувчи киши номлари таржимаси ва ўзбек тилида ёзилиши ҳақида фикр юритамиз.\nОзодлик халқимизга барча соҳаларда мустақил ва дадил қадам ташлаш, ривожланиш имконини берди. Янгиликлар осонгина амалга оширилмайди, албатта.\nБиз нафақат ўзимизга, балки бошқа халқлар ва элларга, уларнинг қадриятлари ва ўзликларига ҳам янгича қарашни, ўрганишимиз керак. Жаҳон халқлари қадриятларини янгича идрок ва эътироф этсаккина, бизни ҳам улар эьтироф этади, янгидан кашф қилади ва ана шу маънавий эътирофлар сиёсий эътирофларга қувват бўлади; бу эса, ўз навбатида, чет элликларга юртимизга нафақат меҳмон ёки сайёҳ кўзи билан, балки иқтисодий ҳамкор ва истиқболли инвестор кўзи билан ҳам қарашга йўл очади.\nОлмон ва ўзбек халқлари ўртасидаги маданий алоқаларни йигирманчи йилларда маданий ҳаётимизнинг муҳим омили бўлмиш таржима жараёни бошлаб берган бўлса, ҳозирги кунда бу алоқалар, албатта, тилларимизда ўз аксини топмоқда. Жумладан, она тилимизда 300 дан ортиқ олмонча сўзлар фаол истеъмолда эканини олимлар исбот қилишган ( О. Жуманиёзов). Аммо ана шу борада – чет эл, жумладан, олмон халқига хос миллий колоритни ўзбек тилида қайта яратишда жиддий муваффақиятлар билан бирга жузъий камчиликларга ҳам йўл қўйилмоқда.\nШундай муаммолардан бири олмонларнинг исм-фамилияларини ўзбек тилига тўғри “таржима қилиш” ва “имловий ўзлаштириш” билан боғлиқ.\nОилада туғилган ҳар бир гўдакка ота-онаси ширин орзулар, ёруғ ниятлар билан яхши исм қўйишга ҳаракат қилади. Гўдак исмини таний бошлар экан, фақат ўз исмини айтиб чақирганларидагина қайрилиб қарайди. Ўз исмини минглаб исмлар орасида ажратиб олади. Яъни, у ўз исми орқали ўзлигини – ўз оламини кашф этади. Масалага шу нуқтаи назардан ёндашадиган бўлсак, тарихдан муносиб ўрин олган барҳаёт сиймоларнинг исмлари бошқа ҳалқлар тиллари ва дилларида айнан ўз халқи тилида жаранглагандай янграши – Йоҳаин Волфганг Гёте, Ҳайнриҳ Ҳайне, Ҳайнриҳ Манн, Ҳерманн Кант, Фрийдрих Ҳегел, Лудвиг Фойербах, Артур Шоппенҳауер, Алберт Айнштайн, Эрнест Ҳеменгвай, Ги дў Мопассан шаклида ўзбек имлосига уйғунлашиши айни муддао бўлур эди. Бироқ чет элликлар, жумладан, олмонларнинг номини тўғри айтиш ва ёзиш таржимачилигимизда ҳанузгача муаммолигича қолмокда.\nМаълумки, бир тилдаги исм-шарифлар ва жой номлари иккинчи тилга асосан икки усул – транслитерация йўли билан (яъни ўз тилида қандай ёзилса) ва транскрипция усули билан (яъни қандай талаффуз қилинса) ўзга тилга шундайлигича ўтказилади, иложи борича аслиятга яқин шакл ва оҳангда ўтишига ҳаракат қилинади. Бунда чет тилининг товуш тизими, алифбоси, имло қонуниятларини она тили товуш тизимию имло имкониятлари асосида адекват (муқобил) тарзда қайта тиклаш муаммоси пайдо бўлади. Мушкуллик, аввало, шундан иборатки, дунёдаги бир-бирига фонетик ва орфоэпик жиҳатдан тўла мос келадиган иккита бир хил тил йўқ. Масалан, олмон тилидаги ch танглайолди товуши бошқа кўп тилларда, хусусан, рус ва ўзбек тилларида йўқ. Демак, исмларда учровчи ва уларнинг охирги бўғинини якунловчи шу юмшоқ танглай ундошини рус тилида қаттиқ “х”, ўзбек тилида юмшоқ “ҳ” товуши билан қайта тиклашдан ўзга чора йўқ: Heinrich – Хайнрих – Ҳайнриҳ. Рус ва ўзбек тилларидаги таржималарда эса бу исмнинг биринчи бўғини бутунлай ўзгариб, негадир Генрихга айланиб қолган. Муаммонинг иккинчи муҳим ва қийин, аммо ҳал қилса бўладиган томони ҳаммага маълум қуйидаги факт билан боғлиқ: деярли кўпчилик олмонча исмлар рус тилига ўтаётганда шу тил товуши ва алифбоси имкониятлари ва имло хусусиятларига бир карра мослашиб, тил оша учинчи тил – ўзбек тилида пайдо бўлганда, кўпинча худди ўрисчадай кўриниши ёки яна бир бор “ўз тўнини янгилаш”и керак бўлмоқда.\nШу ўринда профессор И. Мирзаевнинг қуйидаги фикри масалага ойдинлик киритишга ёрдам беради: “Бизга рус тили орқали кириб келган Г. де Мопассан, О. де Бальзак, Ф. де Соссюр каби фамилияларни истиқлол берган имкониятдан фойдаланиб, тўғри талаффуз килиш ва ёзиш вақти етди. Руслар бу фамилияларни ўзларича, яъни шундай ўқиш ва ёзишни хоҳлаганлари учун эмас, балки объектив сабабларга кўра – тилларида “ў” товуш-ҳарфининг йўқлиги учун ёзиб келадилар. Бизнинг тилимизда эса бундай товуш, ҳарф бор”. Бундан келиб чиқадиган хулоса шуки, фақат бевосита таржима орқалигина иккинчи “фильтр”ни бартараф этиш мумкин. Бугунги кунгача олмон-ўзбек таржимачилигида деярли барча бадиий асарлар рус тили (таржимаси) орқали ўгирилган.\nТил оша таржима натижасида эса куйидагича нохуш манзара пайдо бўлганки, бу ҳол билан муросаа қилиш асло мумкин эмас:\nАслиятда Русчада Ўзбекчада\nAdelheid Адельхейд, Адельгейд Аделхейд\nAuerbach Авербах Авербах\nBernhard Бернгард Бернгард\nChomsy Хомский Хомский\nDietrich Дитрих Дитрих\nEinstein Эйнштейн Эйнштейн\nGoethe Гете, Гёте Гёте, Ҳёте\nHauf Гауф Гауф\nHemingway Хемингуэй Хемингуэй\nHessling Геслинг Геслинг\nHans Ганс Ганс\nHegel Гегель Гегель\nHeinrich Генрих Генрих\nHeine Гейне Гейне, Ҳейне\nHermann Германн Германн\nHitler Гитлер Гитлер\nHofmann Гофман Гофман\nHugo Гюго Гюго\nJakob Якоб Яков\nJohann Иоганн, Йоган, Иван Иоганн, Иван\nJosef Иосиф Иосиф, Юсуф\nFeuerbach Фейербах Фейрбах\nFreud Фрейд Фрейд\nWilhelm Вильгелм Вилгелм\nЮқоридаги мисолларда келтирилган олмонча исмларнинг русча ва ўзбекча вариантларини хато деб ўйлаймиз. Чунки рус ва, айниқса, ўзбек тилида шу номларни аслиятига янада яқинроқ келтириш имкониятлари бор.\nМасалан, Adelheid ни русчага “Адельхайд” деб ўгириш мумкин. чунки рус тилида юмшоқ “ҳ” товуши бўлмаса-да, “ай” дифтонги бор, масалан: май, рай, лай ва ҳоказо; ўзбекчада эса оригиналга муқобил, рус тилида йўқ имконият – юмшоқ “ҳ” ва “ай” дифтонги бор, Adelheid ни “Аделҳайд” деб ўгирса бўлади. Худди шундай имкониятлардан бошқа кўп номлар, масалан, жой номлари (Leipzig – Лейпциг – Лайпциг ва ҳоказо) ва киши номлари “таржимаси” учун фойдаланса ҳам бўлади, яъни қуйидаги олмонча Auerbach, Bernhard, Einstein, Hans, Hegel, Johann, Feuerbach, Schoppenhauer, Hessling, Heine, Goethe каби номларни Ауербах, Бернҳард, Айнштайн (Эйнштейн эмас), Ҳанс (Ганс эмас), Ҳегел (Гегель эмас), Ҳайнриҳ (Генрих эмас), Ҳайне (Гейне ёки Ҳейне эмас), Ёҳан ёки Йоҳанн (аммо зинҳор Иоганн эмас), Фойербах (Фейрбах эмас), Гёте (Ҳёте эмас) ва ҳоказо. Француз тилидаги Ги де Мопассан эмас, Ги дў Мопассан, де Бальзак эмас, дў Бальзак, де Соссюр эмас, дў Соссюр деб, Hemingwayни Хеменгуэй эмас, Ҳемингвай тарзида ёзиш ва, ўқиш аслият руҳи ва моҳиятига мос. Бу бизнинг истагимиз эмас, балки она тилимизнинг бутун салоҳиятини намоён этиш ва, шу билан бирга, чет эл олим, адиб ва бошқаларнинг исм-фамилияларини ўзларида қандай бўлса, шундай ёзиш, ўқишга даъватдир, холос.\nБу имкониятдан фойдаланмай келинаётганини тушуниш қийин (И. Мирзаев). Ҳатто бевосита таржималарда ҳам русча вариантни қўллаш ҳоллари кўп учрашига ҳайрон қоласан киши.\nКелтирилган мисоллар ва ўрганиб чиқилган материаллардан шундай хулоса чикадики, номлар таржимаси, уларни бир тилдан иккинчи тилга ўтказиш иши муҳим ва мушкул масала ҳисобланади. Бу муаммони ҳал этиш бир қанча фактларга боғлиқ, жумладан:\nКиши номлари – антропонимлар ва жой номлари – топонимлар таржимасинииг умумилмий асосларини алоҳида тиллар жуфтлиги материалида ишлаб чиқиш.\nТаржима назарияси ва амалиётига таянган ҳолда икки тилли ва кўп тилли реалиялар луғатларини яратиш.\nБевосита таржима ишини кенгайтириш ва рағбатлантириш.\nЧет эл адабиётидан қилинаётган тил оша таржималарни албатта мутахассис тилшунос-германист, романист ва шарқшуносларнинг жиддий тақризи, таҳлили ва таҳриридан ўтказиш каби қатор чора-тадбирларни амалга ошириш керак.\nБу борада қийинчиликлар, “чет тилидан ўзбек тилига кирган сўзларнинг ҳозирги замон имлоси аньанага айланиб қолган-ку” қабилидаги эътирозлар бўлишидан қатъи назар, шуни ҳам эътироф этиш керакки, кейинги пайтларда киши номлари ва жой номларини янада аниқроқ ва аслиятга имкон қадар яқинроқ таржима қилиш тенденцияси ривожланиб, давлат миқёсида қўллаб-қувватланмоқда. Тилда ўрнашиб, қўлланиши одат ва анъанага айланиб қолган чет тилдаги исмлар ва номларнинг хато транслитерацияси – ёзув шаклини ўзгартириш, албатта, қийин, аммо зинҳор амалга ошириб бўлмайдиган юмуш эмас.\nХудди шу масалага тўхталиб, болгар таржимашунослари С. Влахов ва С. Флоринлар шундай дейдилар: “Исм-шарифларнинг энг ғализ чиққан таранскрипцияларини аста-секин ўзгартириш заруратини кескинроқ қўйиш кераклигини таъкидлаш лозим, қани энди, масалан, русча ёзилиб келинган Гейне ва Гюго ўз исм-шарифлари бўлмиш “Ҳайне” ва “Юго”дай ёзила бошласа; турли миллатлар – инглиз, француз, олмон, швед ва бошқа миллатлар қироллари умумий Карл деган шаклда эмас, балки инглизча Чарлз, франсузча Шарл, олмонча Карл, шведча Карлос ва Карли каби шаклларда ёзилса. Ҳозирги Уилямлар рус тилида Вилямларга, Ҳелмутлар Гелмутларга айланиб қолмаса, айни муддао бўларди. Бу хил жараён бошланганига ишоралар бор-у, бироқ улар жуда ишонарсиз ҳамда изчил эмас”.\nНақадар адолатли, қонуний умид, талаб ва холис фикр. Бу борада олмон-ўзбек таржимачилигида тетапоя қадамлар қўйилмоқда. Масалан, олмон ёзувчиси Б. Апицнинг “Қашқирлар чангалида” романини ўзбекчалаштирган таржимон Янглиш Эгамова асар қаҳрамонларини ўзбекчада ҳам олмон тилига муқобил оҳангларда қайта номлаган. Аммо машҳур шоир Heinrich Heine нинг исми-шарифи ўзбек шоири Абдулла Шер қаламида яна аввал Генрих Гейне, кейин Ҳенрих Ҳейне бўлди ва ниҳоят бизнинг мулоҳазаларимиздан сўнг Ҳайнриҳ Ҳайнега айланди.\nКузатишлардан маълумки, олмон исмларини ўзбекчалаштиришда йўл қўйилган хатолар бир томондан ei, ie, au, a, u, каби унли товушлар ва дифтонглар, иккинчи томондан g, h, ch, sch, sh, tsch каби ундош ва африкатларни қайта тиклаш жараёнида содир бўлмоқда.\nБизнингча, олмонча – ei, еу, ai, ay дифтонгларини ўзбекча – ай билан, олмонча au ни ау, ав билан, äu, еu ни ўзбекча – ой билан, h ни ҳ, ü ни ю ёки уй, iy ва ie ни – ий, ие билан, ch ни сўз бошида х, сўз (бўғин) охирида ҳ билан ўтказиш шу унли ва ундошлар учраган олмонча исмларнинг ўзбек тили алифбосида қайта ёзилишига – таржимасига асос бўлади.\nЮқорида айтилган фикрлар масаланинг асосан бир томони, яъни исмларнинг имлоси ва талаффузида миллий ўзига хосликни сақлаб қолишига тегишли. Бу шунчаки оддий масала эмас, чунки имло ва талаффузнинг бузилиши исмлар маъно ва мазмунига ҳам путур етказади. Чунки шакл ва мазмуннинг ўзаро диалектик алоқадорлиги исмлар ва уларнинг таржимасидаги қонуниятларни намоён қилади. Масалан, ўз она тилимизда қизларга эзгу ният билан қўйилгувчи Гавҳар исмини олайлик. Нақадар гўзал, нафис ва пурмаъно исм. Шу ўзбекча исмни ўзбекларимизнинг ўзлари ҳам доим тўғри айтавермайдилар: ё эринадилар, ёки шева таъсирида “Говхар” деб талаффуз қилишади. Шундай талаффузли исм қулоғига чалинган тожик ва форс тиллари вакиллари нима деб ўйлашини бир тасаввур қилиб кўринг-а (“гов” сигир, “хар” эса эшак маьносини англатади). Кўрдингизми, ўзбек исмидаги бор-йўғи бир унли а – о га ва бир ундошнинг қаттиқ ёки юмшоқлик белгиси ҳ – х га ўзгарса, маънонинг қанчалар ўзгаришига олиб келади.\nИсмимизни ўз тилимизда ва бошқа халқ тилида тўғри айтилишини истар эканмиз, келинг, яхшиси, ўзга халқлар исм-шарифларини ҳам тилимиз имкониятларидаи келиб чиқиб аслиятича сақлашга ҳаракат қилайлик. Macaлан, немисча Reinhold (Райнҳолд) – “Азизларнинг азизи” демакдир. Ўзбек тилидаги “Азизхўжа” исми шу ниятда қўйилса керак. Бу исмни агар Райнголд деб ўгирсак – “соф олтин” маъноси пайдо бўлади. Таржималарда эса кўпинча “Рейнголд” шаклига дуч келамиз, яъни олтиннинг софлиги йўқолиб, азизлик тиллага айланиб қолади ва исм бутунлай ўзгаради, маъносиз бўлиб қолади. Худди шундай ҳолат машҳур олмон файласуфи Лудвиг Фойербах исмини рус тили орқали ўзбекчалаштирганда ҳам содир бўлган. Рус традицияси таъсирида олмон алломаси Ludwig Feuerbach Людвиг Фейербахга айланган. Feuer – фойер “олов, ўт, ёнмоқ” маъноларини, Bach эса “булоқ, ариқ” маъноларини англатади. “Фейербах” да олов, ўт, ёниш маънолари йўқолиб қолган. Фойерверк нималигини бир эсланг. Хуллас, “ёнарбулоқ”дан ҳеч нарса қолмаган. Ўзбекчада Ludwig исмини ҳам Людвиг эмас, Лудвиг деб бериш тўғрироқ бўларди.\nШунингдек, олмон физик олими Georg Simon Ohm нинг исм-шарифини рус тили орқали ўзбекча Георг Симон Ом деб ўтказишган. Ваҳоланки, аслиятга, олмонча қомусларга мурожат қилиб, Георг Симон Оум тарзида ўгириш айни муддао бўлур эди.\nМасаланинг юридик томонига ҳам эътибор бериш керак. Ўз исм-фамилияси ёрдамида кишилар турли хил юридик ва ижтимоий муносабатларда муомалада бўладилар. Аммо ижтимоий муносабатларнинг шундай жабҳалари борки, исм ва фамилиялар алоҳида конунлар билан муҳофаза қилинади. Илмий ва бадиий адабиёт вакиллари, санъат намояндалари, ихтирочилар, рационализаторларнинг исм-фамилиялари ана шундай номлардан ҳисобланади. Уларнинг номини на ўз тилида, на ўзга тилда бузиб айтиш ва ёзиш мумкин.\nКўрамизки, киши номларини бир тилдан иккинчи тилга ўтказиш – “таржима“ қилиш ниҳоятда муҳим ва кўп қиррали масаладир. “Нарсаларни ўз номи билан атанг” деган нақл бор. Келинг, дўстлар, ана шу нарсаларнинг ижодкори бўлмиш инсонлар номини тўғри айтиш, тўғри таржима қилишни ҳам унутмайлик. Таржимачилигимизда кўтарилаётган муаммоларни ҳал этиш маданий-ижтимоий ҳаётимиздаги янгиланиш жараёнига камтарин улуш бўлишига ишончимиз комил.\nХуррам Раҳимов, филология фанлар номзоди. 1951 йили туғилган. Тошкент давлат чет тиллар педагогока институти(ҳозир ЎзДЖТУ)нинг олмон тили факультетини тамомлаган.\nАка-ука Гриммнинг 100 дан ортиқ эртакларини, 50 дан ортиқ олмон халқ эртакларини (“Етти юлдуз” тўплами), ўзбекчага ўгирган. 70 га яқин ўзбек эртакларини олмон тилига таржима қилиб, Олмонияда (“Märchen aus Samarkand”) ва Ўзбекистонда (“Feuermädchen aus dem Feuer”) чоп эттирган.\n← Аввалги Аввалги Насимхон Раҳмонов. Ерда ел бўлиб гувлаган шоир\nКейинги → Кейинги: Саидвафо Бобоев. Халоскор хабар (ҳикоя)


Жамбил вилоятидаги портлаш: Эвакуация қилинган аҳоли бугун уйларига қайтарилади\n27 Август 2021 12:03\nTARAZ. Kazinform – Жамбил вилоятидаги ҳарбий қисмдаги портлаш туфайли эвакуация қилинган қишлоқ аҳолиси бугун уйларига қайтарилади. Бу ҳақда Жамбил вилояти ҳокими Бердибек Сапарбаев маълум қилди, деб хабар беради Kazinform мухбири.\n«Портлаш жойи яқинида 3 та аҳоли пункти бор. Энг яқин қишлоқ - 1 км наридаги Қайнар. Қолган иккитаси 5 км нарида. Бу учта аҳоли пунктида жами 718 киши истиқомат қилади. Кеча уларнинг ҳаммаси бошқа жойларга, яъни биз тайёрлаган 10 та мактаб ва 5 та коллеж ётоқхоналарига жойлаштирилди. Ҳозирга қадар улардан 227 нафари эвакуация жойида. Қолганлари қариндошлариникига кетди», - деди вилоят раҳбари матбуот анжуманида.\nШунингдек, у бугун эрталаб эвакуация қилинганларга ташриф буюрганини ва уларнинг аҳволидан хабар топганини айтди.\n«Уларга тегишли ёрдам кўрсатилади, яъни овқат ва ичимлик берилди. Энди, агар умумий вазият яхши деб қарор қилинса, бугун ҳаммасини уйларига қайтарамиз», - деди Бердибек Сапарбаев.\nҲоким, шунингдек, Жамбил вилоятидаги темир йўлларни текшираётганини айтиб ўтди.\n«Кеча биз темир йўл ҳаракатини тўхтатиб қўйдик. Кеча шаҳримизга 2 та йўловчи поезди етиб келган. Биз улар учун 20 га яқин транспорт ташкил қилиб, манзилларига жўнатдик. Ҳозирда темир йўлларда сапёрлар ишламоқда. Улар тозалаб бўлгач, темир йўлчиларнинг ўзлари бориб текширадилар. Кейин биз биргаликда қарор қабул қиламиз», - деди вилоят раҳбари.\nЭслатиб ўтамиз, ҚР Президенти Қасим-Жомарт Тоқаев вазият назорат остига олинганини маълум қилди.\nКалит сўзлар: Транспорт, ҚР Фавқулодда вазиятлар вазирлиги, Жамбил вилояти, ҚР Мудофаа вазирлиги, Жамбил вилоятидаги портлаш,


Ўзбек футболидаги ака-укалар\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Ўзбек футболидаги ака-укалар\t14:58, 08 январь 2016\tЮртимиз футболида ака-ука бўлган кўплаб футболчиларни учратиш мумкин. Айримлари битта жамоада ўйнаса, базилари умуман бошқа-бошқа клублар шарафини ҳимоя қилади. Darakchi.uz интернет портали юртимиз футболидаги ака-ука футболчилар билан сизларни таништиради.\nОдил ва Азим Аҳмедов\nРоссиянинг “Краснодар” клубида тўп сураётган Одил Аҳмедовни бугунги кунда барча яхши билади ва танийди. Унинг укаси Азим ҳам футболчи. Ўтган йилларда у “Навбаҳор”да тўп сурганди. Эндиликда эса “Пахтакор” шарафини ҳимоя қилмоқда. Ҳар иккиси ҳам ярим ҳимоя чизиғида яхши ўйин кўрсата олишини намойиш қилган.\nТемур ва Камрон Кападзе\n“Локомотив” сардори Темур Кападзе жуда маҳоратли ўйинчилар сирасига киради. Кападзелар сулоласининг яна бир вакилли Камрон эса “Нефтчи”да тўп сурди. Эътиборлиси, Темур Кападзе ярим ҳимоячи ҳисобланади. Камрон эса ҳимояда тўп суради.\nЗайниддин, Камолиддин ва Фарҳод Тожиевлар\nБу оила вакиллари жуда иқтидорли. Зайниддин ва Фарҳод ҳужумчи сифатида кўплаб жамоалар шарафини химоя қилган. Камолиддин эса ҳимоячи амплуасида ишончли ўйнайди. Улар вақтида битта жамоада тўп сурган. Кейинчалик эса рақиб сифатида ўзаро тўқнаш келган.\nСарвар ва Санжар Шоаҳмедов\nШоаҳмедовлар оиласи вакилларининг бири футболчи бўлса, бошқаси футзалда тўп суради. Санжар “Локомотив”нинг ўтган мавсумдаги энг яхши футболчиси бўлганди. Сарвар эса футзал бўйича “Локомотив” клубида тўп суради. Ҳар иккиси ҳам ярим ҳимоячи ҳисобланади.\nСардор ва Санжар Рашидов\n“Бунёдкор”да ўсган ва Қатар чемпионатига йўл олган Сардор Рашидовнинг укаси Санжар ҳам футболчи. У бугунги кунда “Сўғдиёна”да ўйнамоқда. Унинг энг кичик укаси Саҳоб ҳам миллионлар ўйинида омадини синаб келмоқда. Фақатгина ёш бўлганлиги боис, Саҳоб “Сўғдиёна”нинг ўринбосарларида фаолият олиб боряпти. Диққат, диққат! "Даракчи"нинг Telegram’даги расмий каналига аъзо бўлиб, янгиликлардан баҳраманд бўлинг! Шавкат Мирзиёев Теҳронда кўплаб инсонларнинг ҳалок бўлгани муносабати билан таъзия изҳор этди\t“Ўзбекистон темир йўллари” сув танқислиги мавжуд ҳудудларга ичимлик суви етказиб бериш учун махсус техника харид қилди\t2,2 мингдан зиёд фаолият кўрсатмаётган тадбиркорларнинг фаолияти тикланди\tЎзбекистон терма жамоаси Дубайга учиб келди\tИталиядаги мудҳиш ЙТҲ оқибатида 16 нафар бола ҳалок бўлди\tШавкат Мирзиёев Италия Президентига таъзия мактубини йўллади\tОтправить


"Пахтакор" - "Нефтчи". Учрашув ҳақида маълумотлар\nОлий лиганинг 10-турида мухлислар олий лигамизда энг узоқ вақтдан бери давом этаётган қарама-қаршиликка гувоҳ бўлишади.\nОлий лиганинг барча мавсумларида иштирок этган бу жамоалар ўртасидаги тўқнашув ҳамиша принципиал аҳамиятга эга эканлиги билан аҳамиятга эга. Улар катта тарихга эга ва ўзаро ўйинлар олий лига учун катта воқеа бўлиб қолаверади.\nКубокдаги учрашувдан кейин жамоамиз Қибрайда тайёргарликни давом эттирди. "Нефтчи" ҳам "Насаф"га қарши беллашувдан сўнг мазкур ўйинга ҳозирлик кўришни бошлади. Жамоалар сафида дисквалификацияга учраган футболчилар йўқ.\nЖамоалар чемпионатлар тарихида 48 бор майдонга тушишган. Уларнинг 23тасида "Пахтакор", 18тасида "Нефтчи" зафар қучган. Атиги 7 ўйин дуранг билан якунланган. Рақиб дарвозасига 80 тўп киритган жамоамиз 63 бор гол ўтказган. Тошкентдаги 24 баҳснинг 18тасида "Пахтакор", 4тасида фарғоналиклар ғалаба қозонган. 2 беллашувда дуранг қайд этилган. "Нефтчи" охирги марта Тошкентда 2001 йил очко олган ва 2004 йил гол урган. Сўнгги 11 мавсумда рақиб дарвозамизга пойтахтдаги ўйинларда йўл топа олмаяпти.\nУчрашувни Азиз Асимов бошчилигидаги ҳакамлар гуруҳи бошқаради. Учрашувда ишлайдиган ПФЛ вакиллари билан танишинг.\nҲакамлар: Азиз Асимов (Тошкент), Руслан Серазетдинов (Тошкент), Равил Шояхметов (Тошкент), Дилшод Каримов (Тошкент).\nПФЛ вакили: Валерий Лёткин.\nЁшлар таркиблари ўйини 27 май, жума куни 17:00да Қибрайдаги стадионда бошланади. Асосий жамоалар баҳси 28 май, шанба куни "Пахтакор" стадионида 18:45да старт олади. Чипталарни стадион кассаларидан 5 ва 15 минг сўмдан харид қилишингиз мумкин.


Озода Яндашова ёш бўлишига қарамай хорижга миллий мусиқамизнинг ажиб дурдоналарини танитиб келяпти.\n— Қизим болалигидан қўшиқ айтишни ёқтиради. Ликопчаларни олиб телевизор орқали айтилаётган мақом қўшиқларини бирга ҳиргойи қилади, – дейди онаси Эътиборхон Толибова. – Боғчада тарбияланаётганида ҳам тадбирларда фаол бўлган. Асли бухороликмиз,турмуш ўртоғимнинг иш фаолияти Фарғонага кўчирилганлиги сабабли, сўлим водийга кўчиб келдик. Бунга ҳам хурсанд бўлдим. Чунки, Фарғона водийсида қўшиқчилик санъати азал-азалдан ривожланган. Қизимни Фарғона шаҳар 3-сонли мусиқа ва санъат мактабига ўқишга бердик. Бу ерда мақом сирларини астойдил ўрганмоқда.\n— Озодахон қобилиятли ўқувчиларимдан. Нафақат мусиқага балки, адабиётга ҳам жуда қизиқади. Мактабимиз миқёсида ўтказиладиган танловларда биринчиликни эгаллагани учун уни доим тенгдошларига ибрат қилиб кўрсатамиз. Келажакда унинг мақом санъати ривожига муносиб ҳисса қўшишига ишонамиз. – дейди устози Шаҳноза Давлатова.\n« Меҳр улашиб\n“Фарғона вилояти ҳокими кубоги – 2019” »


Эмери қандай қилиб «Арсенал»ни ўзгартириб юборди? - Penalti.uz | Футбол янгиликлари олами!\n«Тўпчилар» барча мусобақаларни қўшиб ҳисоблаганда қаторасига 11 ўйиндан бери мағлубият нималигини билмай келмоқда. Фақатгина сўнгги турда улар «Кристал Пэлас» билан дурангга имзо қўйишди.\n«Биз буни нафақат ҳар бир ўйинда балки ҳар бир машғулотларда кўришни истаймиз. Футболчиларимиз тўп билан ва тўпсиз куч-қувватга тўла бўлиши, тўлиқ ҳаракат қилишни хоҳлаймиз.» – дея ўз фикрларини барчага маълум қилганди.\nҲар бир мураббий ўзига хос бошқарув услубига эга ва Эмери ҳам бундан мустасно эмас. У шогирдлари билан дўстона муносабатлар ўрнатишни, соғлом муҳит яратишни истайдиганлардан. У яқинроқ бўлиш орқали ўз мақсадларига эришишни истайди.\nГранит Джака сўнгги ўйинларда чап қанотда ўйнаётганига қарамай Эмери қўли остида ўз ўйинини анча кучайтириб бораётганлардан бири.\n«Унинг футболчилар билан муносабати жуда яхши ва у доим бизга далда бўлишга ҳаракат қилади. У машғулотлар вақтида сизнинг ўсишингизга ёрдам берадиган кўп нарсаларни талаб қилади.» – дея таъкидлади ESPN га берган интервьюсида.\n«У биз билан кўп гаплашишни ёқтиради. У футбол учун 24 соат ишлайди ва ҳақиқий профессионал. Бу футболчи учун катта ёрдам боиси у ўйиннинг бизга асқотадиган барча жабҳаларини ўрганишга ҳаракат қилади.»\nДжака ўтган мавсумда оддий хатолар ва ҳимояланишда йўл қўядиган хатолари учун жиддий танқид қилинганди. Бироқ у янги мавсумда янги шериги Лукас Торрейра билан яхшироқ ўйин намойиш қилмоқда.\nЭмери «Севилья»да футболчиларнинг ўйинини анча кучайтиргани туфайли обрўга эга. Унинг қўли остида Рейес ва Эвер Банегалар йирик муваффақиятларга эришганди.\nЭмерининг отаси, бобоси ва амакиси профессионал футболчилар бўлишган ва унинг футболга бўлган иштиёқи бежиз эмаслигини кўрамиз.\n«Арсенал»нинг ўйиндан олдинги видео-таҳлиллари билан шуғулланувчи Виктор Манас ҳам асосий жамоанинг ишини анча осонлаштирмоқда.\nМайдондан ташқарида футболчилар машғулотлардан кейин дарҳол тамадди қилиб олишлари шарт. Бу йўқотилган энергияни тўлдириши ва мушакларнинг жароҳат олишини камайтиради. Бу борада ҳам ёзда бир қатор ишлар амалга оширилган.\nБекорга клуб Эмерининг истакларини рўёбга чиқараётгани йўқ. У клуб академиясининг барча мураббийлари билан ҳам яқиндан гаплашади. У «Арсенал» футбол академияси ёшлари ривожланишига жиддий қизиқиш билдирмоқда.\n«Мен у билан (Эмери) ҳар ҳафта гаплашиб тураман» – дейди ўсмирлар жамоаси мураббийи Фредди Люнберг – «Биз жуда яқинмиз. У менинг ишимга катта ёрдам бермоқда. Биз айни футбол услубига эгамиз. Бу шогирдларимга асосий таркиб билан машғулот олиб бориш имкониятини бермоқда.»\nҚаттиқ меҳнат қилиш ўйиннинг мақсади. «Тўпчилар» ҳар куни мана шу жиҳатни шакллантириб бормоқда. Ёзги ноумидсизликдан кейин клуб ниҳоят яна Чемпионлар Лигасида иштирок этиш ҳуқуқини қўлга киритиши ва ички чемпионатни ютиб олиш учун қатор имкониятларга эга бўлиб олди.\nАлбатта янада кўпроғи келиши мумкин. «Арсенал» қаттиқ меҳнат қилиш орқали яна футбол тарихида шонли саҳифаларни қайта ёзиши мумкин.\n02.11.2018, 14:33:55 241 0\nЭмери «Арсенал» кимларни сотишини маълум қилди\nЭмери «Арсенал»га яна бир футболчи олмоқчи\nМарсьяль “МЮ”нинг трансфер режаларини ўзгартириб юборди\nЖами: 58 Фойдаланувчилар: 0 Мехмонлар: 58


Тарихимсан, тақдиримсан, келажагимсан она тилим! - zarnews.uz\nКеча, 11 октябрь куни Тойлоқ туманидаги 15-умумтаълим мактабида “Давлат тили ҳақида”ги қонун қабул қилинганининг 30 йиллиги муносабати билан “Тарихимсан, тақдиримсан, келажагимсан она тилим!” мавзусида тадбир бўлиб ўтди.\nУнда Самарқанд давлат университети профессор-ўқитувчилари томонидан маҳорат дарслари ташкил этилди. Тойлоқ туманининг илғор, тажрибали она тили ва адабиёт фанлари ўқитувчилари томонидан намунали очиқ дарслар ўтказилди.\nТумандаги 21-умумий ўрта таълим мактаби ўқувчилари буюк шоир, ўзбек адабий тилининг асосчиси Алишер Навоийнинг болалиги акс этган саҳна кўринишларини намойиш этди.\nШунингдек, тадбир доирасида “Китоб ўқимаган бола ўз тилини ҳам яхши ўзлаштиролмайди” мавзусида китобхонлик акциялари, юқори синф ўқувчилари ўртасида иншолар танлови уюштирилди.\nҒолиблар туман ҳокимлиги томонидан бадиий китоблар жамланмаси билан тақдирланди.


Коронавирус ҳолатларининг кунлик ўсиши 600 дан тушди – Газета.uz\nКоронавирус ҳолатларининг кунлик ўсиши 600 дан тушди\nСоғлиқни сақлаш вазирлиги томонидан рўйхатга олинган коронавирус билан касалланишнинг кунлик ўсиши кетма-кет учинчи кун 600 дан кам бўлди. 15 августдан бошлаб бу кўрсаткич 900 дан пасайди, шунингдек, 29 августдан 800 дан, 2 сентябрдан 700 дан ва 11 сентябрдан — 600 дан пасая бошлади.\n14 сентябрь 2021, 11:35 Коронавирус\n13 сентябрь куни Ўзбекистонда 531 кишида коронавирус инфекция қайд этилди. COVID-19 расман қайд этилганлар сони жами 165 421 нафарга етди.\nКоронавирус касаллиги аниқланишининг кунлик кўрсаткичи 5 августдан бери пасаймоқда. Ҳозиргача энг юқори кўрсаткич — 974 тани ташкил этган. 15 августдан бошлаб бу кўрсаткич 900 дан пасайди, шунингдек, 29 августдан 800 дан, 2 сентябрдан 700 дан ва 11 сентябрдан — 600 дан пасая бошлади (барча статистика).\nЎтган бир кун ичида Тошкент шаҳрида 214, Тошкент вилоятида — 93, Фарғонада — 55, Самарқандда — 41 кишида коронавирус аниқланди.\nШунингдек, 5 нафар коронавирусга чалинган бемор вафот этиб, касалликдан вафот этганлар сони 1164 нафарни ташкил қилди.\nПневмония билан касалланиш ҳолатлари ҳам пасайишда давом этмоқда — август ўрталарида бу кўрсаткич 500 атрофида эди. 13 сентябрь куни 93 кишида пневмония қайд этилиб, жами беморлар сони 25 571 нафарга етди.\nШунингдек, 1 нафар бемор вафот этиб, шу кунгача пневмониядан вафот этганлар сони 206 нафарга етди.\n25 сентябрь куни Ўзбекистонда 502 кишида коронавирус аниқланди


ЎзА - Маънавий ташаббускорликни оширишга қаратилган ўқув семинари бошланди\nМаънавий ташаббускорликни оширишга қаратилган ўқув семинари бошланди\nЎзбекистон Республикаси Президентининг 2019 йил 3 майдаги «Маънавий-маърифий ишлар самарадорлигини ошириш бўйича қўшимча чора-тадбирлар тўғрисида»ги қарорида белгиланган вазифалар ижросини самарали ташкил этиш мақсадида Республика Маънавият ва маърифат маркази ҳузурида «Маърифат» тарғиботчилар жамияти ташкил этилган эди.\n«Бўстон» сиҳатгоҳида «Маърифат» тарғиботчилар жамиятининг ҳудудий бўлим раҳбарлари учун беш кунлик ўқув семинари бошланди.\nСеминарда «Маърифат» тарғиботчилар жамияти раиси Бахтиёр Ҳусанов, Вазирлар Маҳкамаси ҳузуридаги Дин ишлари бўйича қўмита раиси ўринбосари Дилбар Ғуломова ва бошқалар томонидан тарғиботчилар жамияти вакилларининг фаолияти, хусусан, айни пайтда улардан янада тезкорлик талаб этилиши ва фаол бўлиши зарурлиги таъкидланди.\n– Ўқув-семинарлари фаолиятимизни самарали йўлга қўйишимизда амалий ёрдам беради, – дейди «Маърифат» тарғиботчилар жамияти Бухоро бўлими раҳбари Насиба Ибодова. –Бу ерда олган кўникмаларимизни ҳудудларда қўллаймиз. Муаммоли вазиятлардан қандай чиқиб кетиш, қандай амалиётларни қўллаш кераклиги ўрганамиз. Бу йилги ўқув-семинари дастурлари аввалгилардан анча фарқ қилади. Беш кунлик олган сабоқларимиз, орттирган билим ва тажрибалардан фойдаланган ҳолда ҳудудларда йил давомида маънавий-маърифий тарғибот ва ташвиқот тадбирлари, учрашувлар, семинар-тренинглар, ижтимоий лойиҳалар ташкил этамиз.\nПандемия шароитида «Маърифат» тарғиботчилар жамияти аъзолари ижтимоий тармоқларда янада фаолликни қўлга олди. Онлайн тадбирлар ташкил этиш билан бир қаторда, улар томонидан очилган профиль ва саҳифалар ўқувчиларда ижтимоий тармоқлардан тўғри фойдаланиш бўйича ибрат вазифаси ўтади.\nБундан ташқари, карантин шароитида инсонларга руҳий далда бериш, уларни маънавий-руҳий қўллаб-қувватлаш мақсадида жамиятнинг бир гуруҳ аъзоларидан иборат «ONLINE MASLAHAT» гуруҳи ишга тушди. Гуруҳда ҳуқуқий, психологик, оилавий муносабатларга оид саволларга малакали мутахассислардан иборат гуруҳ аъзолари жавоб бериб келмоқда.\nД.Маматова, Ё.Мелибоев (сурат), ЎзА


ВРУБЕЛЬ ВА ДЕМОН – Jahon adabiyoti\nXIX аср охири – XX аср бошида рус бадиий маданиятининг ривожланишида замонавийликка, янгиликка интилиш билан бирга ўтмишга қизиқиш ҳам шу давр ижодкорлари, хусусан, рассомлари ижодида кузатилади. Михаил Александрович Врубель асарларида моҳир ҳайкалтарош каби бўрттириб, мозаика каби майдалаб рангларни ўз ўрнига тўғри жойлаштира олган, замонасида ўзига хос из қолдирган йирик рассомлардан бири эди. Врубель санъат ҳақидаги қарашларини гапирганида, – қалбни оддийлик билан маҳобатли, улуғвор образлар учун уйғотиш керак, – деганди.\nТадқиқотчилар Врубель ижодида нафақат кубизм, балки ХХ аср бошларида ривожланган авангардни, яна баъзилари рус символизми ва модернизмининг бошланишини ҳам кўриш мумкин, дея таъкидлашган.\nМ.А.Врубель 1856 йилда ҳарбий-юрист оиласида туғилган. 1880 йилда Петербург университетининг ҳуқуқшунослик куллиётини тамомлаганидан сўнг Петербург Бадиий Академиясига ўқишга киради. 1884 йилда Киевда қадимдан мавжуд бўлган Кирилл черкови фрескаларининг таъмирида иштирок этади. Мана шу таассуротлари унинг кейинги ижодида, Киевдаги Владимировский жомеси учун акварелда ишланган “Якшанба”, “Қабр устидаги нола”, “Исонинг туғилиши”, “Фаришта кадил ва шам билан” каби эскизларида намоён бўлади. Гарчи бу эскизлар қоғоздан черков деворларига кўчмаган бўлса-да, ўзининг мазмундорлиги, моҳирона ишланганлиги билан санъат ихлосмандлари олдида уларнинг баҳоси пасаймади. Диний мифологик мавзудаги асарларга мурожаат қилиш рассомга бутун борлиқни кўра олишни, гуманистик анъаналарга ўзгача ёндошишни ўргатди.\nВрубель ижодида маҳобатли рангтасвирга бўлган алоҳида муҳаббат умр бўйи сўнмади, бироқ бундай катта ҳажмли буюртмалар ҳар доим ҳам бўлавермагани учун шу даврнинг аксарият рассомлари бундай асарларини безакдорлик билан чуқур фалсафий мазмунга алоҳида урғу бериб яратишга уринишарди.\nБуюк шоир М.Ю.Лермонтовнинг “Демон” поэмасига бир қанча туркумли асарлар ишлади. Айтиш мумкинки, ушбу поэма номи билан боғлиқ асарлар рассомнинг ақлий салоҳияти билан бирга руҳий қувватини ҳам белгилади ва ижодий автобиографиясининг асосига айланиб кетгандек бўлди. Чунки шу даврга қадар христиан мифологиясидаги шайтон – демон доим рассомлар томонидан қўрқинчли махлуқ мисоли ифодаланиб келинган эди. Врубелнинг демони ёлғизликдан, кучсизлигидан қаттиқ қайғуга ботган, ғамгин йигит қиёфасида ишланди.\nВрубелнинг фикрича, қадимда Демон тимсолида шайтон ёки иблис эмас, айнан инсоннинг руҳи, ундаги ёвузлик гавдалантирилган ва шундай қабул қилинган. У ҳам ўз асарида айнан мана шуни ифодалади.\n“Ўтирган ҳолатдаги Демон” маҳобатли асарининг биринчи варианти 1890 йилда яратилди. Унда рассомнинг маҳобатли рангтасвирнинг кенг имкониятларига асосланган ечими дастгоҳли рангтасвирда ҳам ўзига хос талқин этилади.\n“Демоннинг боши” асарида эса оппоқ қор қопланган катта очиқ яланглик фонида қора жингалак соч, қорамағиз, хиёл ерга эгилган юз, ёрилган лаблар, ёвузликдан ёниб турган нотинч қалб акс этган кўзлар ишланган. Асар кичик ҳажмда, акварелда ишланганига қарамай, айтиш мумкинки, йирик ҳажмдаги “Ўтирган ҳолдаги Демон” асаридан образнинг тўлақонли руҳий жиҳатдан бойитилганлиги билан алоҳида ажралиб туради.\nКичик ҳажмдаги оддий қоғозга ишланган “Тамара ва Демон” асарида эса чинакам маҳобатни ҳис этиш мумкин. Чунки бу асарда рассом Демоннинг: – “Илк яратилган куним билан қасам ичаман” – дея руҳланиб қасам ичган вақтини тасвирлаган.\nВрубель поэмадаги Тамара образини ҳам “Тобутдаги Тамара”, “Тамаранинг рақси”, “Йиғлаётган Тамара” каби асарларида турли хил ракурсларда тасвирлади, бироқ улар Демон қадар машҳур бўла олмади.\nДемон образини рассом турли хил ҳолат ва кўринишларда ишлади. Уларнинг ҳар бирида ўзига хос унинг айтмоқчи бўлган фикри, мақсади мужассамлашган эди. Образга бу қадар ҳиссий ёндошиш ва кенг, батафсил баён этиш поэмада тасвирланганидан кам эмасди. Айнан шу образ орқали Врубель жуда катта шуҳратга эришди. Унинг туркум “Демон”ларини кўришга ҳамма ишқибоз бўлди.\nЧунки тасвирий санъат тарихида иблис, шайтон образига бу қадар чуқур ёндошув, яна уни ёш йигит кўринишида, қалбидаги тундлик ва ёвузликнинг йилтиллаб туришини кўрсатиб бера олиш ҳали кузатилмаган эди. Рассом айни мана шу образни яратилиш йўлида янгиликка интилганлигини, инсон танасини худди ҳайкалтарош мисоли бўрттириб, мозаика каби майда рангларни ўз ўрнида тахлаб қўя олганлигини санъатшунослар кўп бора эътироф этишган.\nДемон образи иштирокидаги асарлар шодасида энди фақат “Врубелнинг краскаси”, “Врубелча ноодатий пластик форма топиш” каби иборалар тез-тез ишлатила бошланди. Рассом бу билан чегараланиб қолмай, ижодини халқ ижодиёти, фольклор билан боғлади. Рус халқ қаҳрамонлари бўлган “Микула Селянинович”, “Малика Греза” каби катта ҳажмдаги паннолари 1896 йилда Нижний Новгородда бўлиб ўтган Бутун Россия кўргазмасида “Санъат дунёси” гуруҳи ижодкорларининг илк кўргазмасидаги намойишидан сўнг унинг ижоди кенг оммага маълум бўлди. Шундан сўнг Врубель ижодида янги парвоз ва катта бурилишлар юз берди.\nРассом ўзининг маҳоратини сценографияда ҳам кўрсата бошлади. 1898 йили Москвада опера театрида буюртма асосида “Леля қўшиғи” деб номланган спектакль учун ажойиб декорация ишлайди. Ушбу декорация ёниб кетган бўлса-да, бугунга қадар эскизлари сақланиб қолган. Шунингдек, композитор Н.А.Римский-Корсаковнинг “Шох Салтан ҳақида эртак” (1900), “Боғча”(1897), “Қорқиз”(1899) опералари учун эскизлар, костюмлар яратади.\n1895 йилда “Кармен” операси учун ишлаган декорациясига ундан бироз вақт аввал яратган “Фолбин” номли асар эскизи асос бўлиб хизмат қилади. Унда ёш, қорамағиз аёлнинг нақшли гиламлар фонида қўлидаги карталарга қараб аянчли тақдир ҳақида фол кўриб тургани тасвирланган. Юз ифодасида картада кўраётган тақдирнинг аянчли эканлиги шу қадар ишончли тасвирлаганки, томошабин беихтиёр ишонади. Рассом дастгоҳли рангтасвирда ишлаган композицияларидан маҳобатли панноларида ҳам унумли фойдаланади. “Кармен” операси безагида ҳам Фолбин образини ўз ўрнида маҳорат билан қўллаган.\nXIX аср охири – XX аср бошида Москва гуллаб-яшнаётган эди: одамлар ўз сармоясига эга бўлиб, улар ўзлари учун катта, ҳашамдор уйлар қурдиришарди. Врубель ана шундай уйлардан А.В.Морозова, Е.Д.Дункер, К.Д.Арцибушева ва бошқаларнинг уйлари интеръери ва экстеръери учун мифологик “Париса суди”, “Тонг” аллегорик триптихи, “Тушки пайт”, “Оқшом” ҳамда “Фауст” каби кўплаб композициялар ишлайди. Ушбу композициялар ичида “Фауст ва Мефистофель парвози” номли фантастик намоён муваффақиятли ва ғоят қизиқарли чиққан. Рассом ушбу асарида ҳам маҳобатлилик ва улуғворлик билан бирга образларнинг ички оламини кўпроқ очиб беришга эътибор қаратган.\nМ.А.Врубель ижодкор сифатида рангтасвирнинг деярли барча жанрларида баракали ижод қила олган. “С.И.Мамонтов портрети”(1897), “В.Я.Брюсов портрети” (1906) асарларига у “моноқаҳрамон”га мурожаат каби жонли ва кенг дунёқараш билан ёндашади. В.Я.Брюсов ўз портретини худди ойнага қараб турган ўзимни кўргандекман, дея таърифлаб, фикрини шундай якунлайди: – “Бу портретдан кейин бошқаси менга асло керакмас. Мен ярим ҳазил бўлса ҳам Врубель ишлаган портретга ўхшашга ҳаракат қиламан, дея доим ўзимга таъкидлайман”.\nРассом ҳаётининг сўнгги йилларида руҳий касаллар шифохонасида даъволанади. Ўз касбини севувчи рассом у ерда ҳам тинмай расм чизаверади. Жумладан, ўзи ётган хонадаги барча жиҳозларни алоҳида-алоҳида санъат асари сифатида ишлайди. “Чаноқ”, “Дур” (1904), “Кровать”, “Кресло” (1905) каби асарларнинг ҳар бири мукаммал ишланган натюрмортлар эди.\nХасталик даврида у “Пайғамбар боши” номли асар яратади. Бу асардаги портрет қиёфасида рассомнинг ўз юз чизиқларини кўриш мумкин эди.\nМихаил Александрович Врубель рус рангтасвирида ўз йўналишига, ўз ранги, ўз чизиқларига эга ва ҳар бир асари орқали томошабинга айтмоқчи бўлган фикрлари мавжуд бўлган рассом эди. У умрининг сўнгига қадар ёшлик даврларидаёқ ўзини мафтун этган ва унга илҳом бағишлаган черков фрескаларидагидек “Олти қанотли Серафим”, “Азроил” каби диний сюжетлар акс этган асарлар яратишдан асло тўхтамади.


ЎзА - Мамлакатимизда Германия тажрибаси асосида виночилик учун етиштириладиган узум навлари комбайнларда экилади\nМамлакатимизда Германия тажрибаси асосида виночилик учун етиштириладиган узум навлари комбайнларда экилади\nЎзбекистон Республикаси Қишлоқ хўжалиги вазирлигида Германиянинг Рейнланд-Пфальц Федерал ери ишбилармон доиралар вакиллари иштирокида виночилик, узумчилик соҳасидаги ҳамкорлик алоқаларини мустаҳкамлаш масалаларига бағишланган учрашув бўлиб ўтди.\nУнда Қишлоқ хўжалиги вазири ўринбосари, Қишлоқ хўжалиги ва озиқ-овқат таъминоти илмий-ишлаб чиқариш маркази бош директори Баҳодир Холиқов ҳудудларимизда Германиянинг турли узум навларини парваришлаш, немис технологияси асосида янги кўчат етиштириш учун барча шароит мавжуд эканини алоҳида таъкидлади.\nҚайд этилганидек, бугунги кунда мамлакатимиз қишлоқ хўжалик экинлари давлат реестрида 45 та узум нави мавжуд. Қишлоқ хўжалик корхоналари тасарруфида эса жами 75 минг гектар майдонда узум парваришланаётган бўлиб, шунинг 87 фоизида хўраки ва кишмишбоп узум нави ташкил қилади. Саноатбоп узумлар майдони 11-12 минг гектарни ёки токзорлар умумий майдонининг 13 фоизини, шундан қимматбаҳо узум навлари 4-5 фоизни ташкил этади. 2019-2021 йилларда 23 минг 400 гектар майдонда янги токзорлар барпо қилиниши режалаштирилган. Шундан 2019 йилда 8 минг 290 гектар, 2020 йилда 8 минг 840 гектар ва 2021 йилда эса 6 минг 270 гектар майдонда янги токзорлар барпо қилишнинг манзилли дастури ишлаб чиқилган. Бугунги кунда маҳаллий навлардан ташқари Франция, Италия, Германия, Грузия ва бошқа давлатлардан интродукция қилинган бир қатор юқори сифатли вино, шампан винолари ва шу каби маҳсулотлар тайёрлаш имконини берувчи узум навлари экилмоқда.\nЎз навбатида, германиялик мутахассислар бугунги кунда вино учун етиштирилаётган узумнинг 80 фоизи юқори технологиялар асосида махсус комбайнларда экилаётгани, шу туфайли немис технологиясини Ўзбекистонда жорий этишга тайёр эканини билдирди.\nМулоқот давомида Ўзбекистонда Германия узум навларини етиштириш, соҳага янги технологияларни жорий этиш, жумладан, узум навларини комбайнларда экиш ва ҳосилини йиғиб олиш бўйича келишиб олинди. Шунингдек, токзорлардан юқори ҳосил етиштиришда замонавий суғориш технологиялар, яъни томчилатиб суғориш тизимини кенг қўллаш мақсадида ҳамкорлик йўлга қўйиладиган бўлди.


Булоқларнинг шоирларга нима алоқаси бор дерсиз? Аммо айнан Ер қаъридан, кўз ёш сингари тоза, шаффоф сувларнинг қайнаб чиқиб, зилол сувли ҳовузларни пайдо қилганлиги кўпг шоирларни илҳомлантирган. Хитойнинг юз миллион нафар аҳолига эга Шаньдун провинцияси дунёга буюк Конфуций ватани бўлганлиги билан, унинг маркази Цзинань шаҳри (аҳоли сони етти миллион) эса етмиш икки булоғи билан машҳур. Уларнинг ичида энг машҳури Баотуцюань булоғидир. Унда сувнинг ҳарорати қишин-ёзин деярли бир хил –18℃.\nБаотуцюань булоғи қадимги Шан сулоласи даврига оид қулёзмалардаҳам қайд этилган. “Баоту” сўзи хитойчадан “жўшқин айғир” маъносига яқин бўлиб, айнан булоқнинг ўзига хослигини акс эттиради. Шимолий Вэй сулоласи ҳукмронлик қилган даврда ёзилган “Дарёлар китоби”да қайд қилинишича, Баотуцюань булоғи юқорига интилади ва ҳеч қачон қуриб қолмайди. Булоқдан ҳосил бўлган ҳовузнинг узунлиги 30 метр, кенглиги 20 метр бўлиб, унинг атрофида Цзиньсяньцюань, Шуюйцюань, Люсюйцюань ва бошқа булоқлар ҳовуз сувини тўлдириб туради. Бугунги кунда Булоқлар боғи шаҳардаги энг гўзал ва сўлим гўшалардан биридир. Бу ерда сақланиб қолган императорларнинг ёзги дам олиш қароргоҳлари, шоирларнинг турар жойлари ўзига хос музейга айлантирилган. Шуюйцюань булоғи ёнида Сун сулоласи ҳукмронлиги дврида яшаб, ижод этган шоира Ли Цинчжаонинг ҳайкали ўрнатилган.\nЛи Цинчжао 1084 йилнинг 13 мартида Шаньдун провинциясининг Личэне (ҳозирги — Цзинань) шаҳрида олимлар оиласида дунёга келган. Отаси Ли Гэйэй Император Академиясининг кўзга кўринган олими эди. Болалигидан Ли Цинчжао адабиётга муҳаббат руҳида тарбия топди. Ли Цинчжао ўзига хос, нафис услубда жуда кўп шеър ёзди. Улар табиатнинг гўзаллиги, орзулар, инсон ҳаётининг мазмуни ҳақида эди. Биринчи шеърлар тўплами “Ишлов берилган яшма бандлари” деб аталиб, лирик миниатюраларда шоира ўз эҳтироси, қайғуси ва орзуларини жумбоқ билан тасвирлайди. Болалик йилларида уларнинг хонадонида даврнинг кўзга кўринган олим, рассом ва шоирлари тез-тез меҳмон бўлишарди. Уларнинг айтишувларини эшик орқасидан тинглаган ёш Ли ўзи ҳам шеър ёза бошлайди ва тезда машҳур шоирлар эътиборини қозонади.\nАммо 1127 йили Хитойни чжурчжэней қабиласи боиб олиб, императорни ҳибсга олишади. Кўпчилик қаторида Ли Цинчжао турмуш ўртоғи билан шаҳарни тарк этишади. Икки йил улар Нанкин шаҳрида яшашади. 1129 йили оғир касаликка чалинган Чжао Минчэн вафот этади, қайғуга ботган Ли Цинчжао Ханчжоу шаҳрига кўчиб ўтади. Айнан турмуш ўртоғининг ўлими шоира ижодида туб бурилиш ясашига сабаб бўлади.\nЛи Цинчжао оғир кунларда ҳам ижодини тўхтатмади. У ўзини ёввойи олхўри – мэйхуага ўхшатарди. Дарахт қишнинг сўнгги кунлари, ҳали қор эриб улгурмасидан гуллайди. Айнан шу дарахт шоира учун жасорат ва сабр-қаноат рамзига айланди. Ўз шеърларининг бир неччтасини у мэйхуага бағишлади. Хризантема Хитойда доно ёлғизлик рамзидир. Нок гуллари эса гўзаллик ва қайғу белгиси. Пиож муҳаббат ва камтарлик рамзи бўлиб, мазкур гулларнинг барчаси шоира ижодида ўз аксини топади. Хитой тилининг очилмаган қирраларини Ли Цинчжао айнан ана шу ўсимликлар қиёфасида акс эттиришга муваффақ бўлади. Ли Цинчжао кўпроқ “ци” номини олган жанрда ижод қилган. Унинг ўзига хослиги шундки, шеърлар ўша пайтдаги машҳур мусиқа оҳангларига монанд яратилган. Мусиқавий асос бандларнинг узунлиги, қофиялар, ритмни аниқлаб берар эди. Минг йил давомида мусиқа йўқолиб кетган бўлсада, ҳозир олимлар айнан шоиранинг шеърлари асосида уларни тиклашга уринишмоқда. Ли Цинчжао ижодида Цзинань шаҳри булоқлари, уларнинг бўйларид ўсаган мажнунторллар кўп маротаба тилга олинади.\n1956 йили Цзинань шаҳри ҳокимининг қарори билан Баотуцюань боғи яратилиб, Хитойнинг ўнта энг машҳур боғларидан бирига айланди. Боғни томоша қилар экансиз, ҳовузда сузиб юрган тилла балиқлар, денгиз мушуклари, ҳар бир ҳовуз бўйидаги анор ва мажнунтол дарахтлари, сунъий шаршаралар ва албатта, қадимий услубда қурилган, Ли Цинчжао каби кўплаб шоирларнинг ижод намуналари сақланган уйлар бағрида сиз яна бир бор Қадимги Хитойга тушиб қолгандек, Ли Цинчжао даврига назар ташлаб, унинг нафис ва қайғуга тўла шеърлари оҳангини эшитгандек бўласиз.\nТошкент – Пекин – Цзинань – Тошкент\nАввалгиси: Болаларга юриш фойдали


Швайнштайгер футболчилик фаолиятини якунлади\n«Чикаго Файр» клубининг германиялик яримҳимоячиси Бастиан Швайнштайгер профессионал фаолиятини якунлагани ҳақида эълон қилди.\n«Ҳурматли мухлислар, мавсум якунида профессионал фаолиятимни якунлашимни эълон қилиш фурсати етди. Барча жамоаларимга, „Бавария“, „Манчестер Юнайтед“, „Чикаго Файр“ ва Германия терма жамоасига раҳмат — бу жамоалар туфайли фаолиятим қойилмақом кечди! Албатта, мен қўллаб-қувватлов учун оиламга миннатдорчилик билдираман. Мен футболчи сифатида фаолиятимни қайғу билан якунламоқдаман, аммо мен ҳаётимдаги янги чорловларни сабрсизлик билан кутаман. Мен ҳамиша футболга содиқман. Унга бахшида бўлган онларим ҳамиша қалбимда! Сизнинг Бастингиз», — дея ёзган Швайнштайгер Инстаграмдаги саҳифасида.\nАйни вақтда 35 ёшда бўлган Швайнштайгер «Бавария» билан 8 марта Германия чемпионатида ғолиб бўлган, шунингдек 7 марта Германия Кубоги, икки мартадан Германия Суперкубоги ва Бундеслига Кубогини, бир мартадан – Чемпионлар лигаси, Европа Суперкубоги ва клублар ўртасидаги жаҳон чемпионати ғолиблигини қўлга киритган, Германия терма жамоаси билан 2014 йили мундиалда ғолиб бўлган, икки марта бронза медалларга эга чиққан. Шунингдек, терма жамоа билан Европа чемпионатларида кумуш ва бронза медалларни кўксига таққан.\nУ кейинроқ «Манчестер Юнайтед» сафида ҳам ўйнаб, Англия Кубогини ютиб олган.\nШвайнштайгер «Чикаго Файр» сафида 2017 йилнинг 21 мартидан буён тўп суриб келмоқда.\nУ аёллар теннисида жаҳоннинг собиқ биринчи ракеткаси бўлган Ана Ивановичга уйланган, жуфтликнинг икки ўғил фарзанди бор.\nКиритилди: 20:21 08.10.2019. Ўқилди: 947 марта. Фикрлар сони: 0 та.\nАлифбодаги ҳарфларни ўзгартиравериш йирик маънавий ва...


26 март, 2020, 20:14\nТеглар:Бокс | Профессионал бокс\nОлимпиада чемпиони билан суҳбат.\nЎзбек боксининг тирик афсонаси, “Ўзбекистон ифтихори” Муҳаммадқодир Абдуллаев ҳақида жуда кўп сўз юритиш мумкин. Унинг эришган натижаларини барча яхши билса керак. Олимпиада чемпиони, жаҳон чемпионати ва кубоги, Осиё чемпионати, Осиё ўйинлари ғолиби, бир сўз билан айтганда, ҳаваскор боксдаги барча йирик турнирларда зафар қуча олганди.\nСўнги вақтларда ушбу ажойиб чемпионимиз ОАВ да камнамо бўлиб кетди. Биз эса Ўзбекистон бокс тарихида ўчмас из қолдирган ушбу чармқўлқоп устаси билан боғланиб, айни кунда қандай ишлар билан машғул эканлиги ва бир нечта боксчилик фаолиятига оид саволлар билан мурожаат қилдик.\n- Во алайкум ассалом. Ассалому алайкум.\n- Демак, саволларимизга жавоб беришга тайёрсиз?\n- Аввало, эътибор учун хурсандман. Саволларингизга эса имкон қадар жавоб беришга ҳаракат қиламан.\n- Ҳали ҳам Ўзбекистон профессионал бокс федерациясида фаолият юритаяпсизми?\n- Қандай лавозимда?\n- Исроил Юнусов раҳбаримиз... Биринчи вице-президент Абдуллоҳ Сагдиев ҳисобланади. Мен ҳам вице-президент лавозимида фаолият олиб боряпман.\n- Андижон вилоятининг Олтинкўл туманида ўз мактабингиз ва клубингизни очиш арафасида эдингиз. Ишлар ўз якунига етдими?\n- Андижон вилояти ҳокими Шуҳратбек Абдураҳмонов ушбу туманда бўш турган бинони бизга берди. Бу борада ишлар олиб борилмоқда. Қолаверса, мазкур жойда ишлаб чиқаришни ҳам йўлга қўямиз. 400 та иш ўрни яратиш режалаштирганмиз. Насиб қилса, тез орада бокс мактаби ва клубимиз ўз фаолиятини бошлайди. Шу ўринда вилоят ҳокимига бизни қўллаб-қувватлаганлиги учун ўз миннатдорчилигимни билдириб қоламан.\n- Қарши шаҳрида ҳам сизнинг номингизда бокс академияси очилиши борасида хабарлар тарқалганди?\n- Тўғри, Қарши шаҳридаги “Темурийлар харбий мактаби” қошида бундай лойиҳа ҳам амалга ошиш арафасида турибди.\n- “Сидней” дея номланган чойхонангиз ҳам анчадан буён мижозларга хизмат кўрсатмаётган экан. Бу нима билан боғлиқ?\n- “Сидней” чойхонасининг ўрнига болалар учун бокс, кураш турларига ихтисослашган мактабгача таълим муассаси очмоқчимиз. Бу ерда нафақат спорт турлари, балки таълимга ҳам катта урғу берилади. Шунингдек, уч маҳал иссиқ овқат билан таъминланади. Умуман айтганда, барча шароитларга эга бўлади. Қолаверса, ўқув марказларини ҳам очиш режамизда бор. Бу борада ҳаракатлар аллақачон бошланиб кетган. Яқин кунларда Муҳаммадқодир Абдуллаев номидаги спортга ихтисослашган мактабгача таълим муассаси ҳам ишга тушади.\n- Нега мураббийлик билан шуғулланишни истамагансиз?\n- Энди, бу жуда қийин ишлардан бири. Лекин истамаганман десам, нотўғри бўлади. Маълум муддат бу борада ҳам фаолият олиб борганман.\n- Бу саволни беришимни боиси, Ҳиндистондан бўлган таклифни рад этган экансиз?\n- Ҳа, бундай таклифлар жуда кўп эди. Хитой Тайпейидан ҳам бўлган. Бироқ у вақтда Ўзбекистон профессионал бокс федерациясида иш бошлагандим. Набижон Исмонов, Зуфар Сулаймоновлар билан биргаликда мамлакатимизда профессионал йўналишни ривожлантириш борасида астойдил иш бошлаган эдик. Манфаатли таклиф деб, бошлаган ишни ярим йўлда ташлаб кетишни истамаганман.\n- Ўз вақтида кўпкарига қизиқардингиз. Бир нечта зотдор отларингиз бўларди. Ҳозир ҳам борми?\n- Тўғри, ўша вақтлар қизиқишим юқори эди. 50 минг АҚШ долларига от ҳам сотиб олгандим. Кейинчалик бу иш менга эмаслигини тушуниб етгандим.\n- Собиқ Андижон ҳокимининг ўғли билан келишмовчилигингиз катта шов-шув бўлганди?\n- Буларнинг бариси миш-мишлар эди. Ҳеч қандай уруш-жанжал бўлмаган. У билан ака - укадек эдик десам ҳам бўлади. Ҳалигача муносабатимиз яхши.\n- Ҳасанбой Дўстматов билан илк учрашувингиз ва унга яхши ният билан амалга оширилган воқейликлар ҳақида батафсил тўхталиб ўтсангиз?\n- Адашмасам, Ҳасанбой 6 ёки 7 синфда ўқирди. Ўша вақт кикбоксинг билан шуғулланар экан. Андижон вилояти Булоқбоши туманидаги Кулла қишлоғига тўйга борганмиз. У ерлик бир акамиз Руслан Чагаевга ҳавас қилиб ўғлини исмини Руслан қўйганди. Шу болакайни тўйига таклиф қилган. Ўшанда Ҳасанбойнинг бувиси олдимга олиб келиб, оғзига туфлаб қўйинг, сизга ўхшаган чемпион бўлсин деганди. Яхши ният билан дуо қилгандик. Яратганни инояти билан у биздан-да яхши натижаларни қайд этди.\n- Келинг энди бироз боксчилик фаолиятингиз ҳақида ҳам суҳбатлашсак. Олимпиада чемпионига ўз вақтида ҳаваскор боксда ноқулай ва жиддий қаршилик кўрсата олганлар бўлса керак?\n- Наманганлик Баҳром Қирғизбоев, Тошкент вилоятидан Фарҳод Бакировларни таъкидлаб ўтган бўлардим. Умуман олганда, вазн тоифамда жуда кўп кучли боксчилар бор эди.\n- Жаҳон миқиёсидачи?\n- Беларуслик боксчи Сергей Быковски эди. У билан жангда қийинчиликка учрагандим.\n- Ҳозирги кундаги боксчиларимиз орасида сизнинг услубингизда жанг қиладиганлар борми?\n- Ҳасанбой Дўсматов ва Шаҳобиддин Зоировларда қисман бор.\n- Профессионал боксдаги мағлубиятларингизни қандай изоҳлаган бўлардингиз?\n- Мағлубиятларнинг жуда кўп сабаблари бўлади. Рақибингиз бир бош устун бўлса, тан олиш керак. Мен ҳеч қачон ўзимни оқламайман. Эҳтимол, яхши ҳаракат қилмагандирман. Бироқ ўша вақт мени мағлуб этган рақибларимдан кучсиз эмасдим. Мисол учун, Ганада бўлган жангимда шунчаки рақибга бериб юборишган. Қолган мағлубиятларнинг асосий сабабчилари менежерларим эди. У пайтлар профессионал бокс бизда яхши ривожланмаганди.\nМенежерларим жангга оз қолганда промоутер билан келиша олмадик, тушмайсан дерди. Биз бироз машғулотларни бўшаштирардик. Жангга уч-тўрт кун қолганда ҳал бўлди, тушасан дерди. Тайёргарлик жараёнларим, ҳаёлларим бузилган. Тил билмаслигимиз, профессионал бокс атрофидаги қонун-қоидалар ҳақида билимга эмаслигимиз кўп панд берган.\nҚанчадан-қанча пуллар менежерларимда қолиб кетган. Шунчаки ёлғонлар қурбонига айлангандим!\n- Мазмунли суҳбат учун ташаккур. Бошлаётган ишларингизга ривож тилаб қоламиз.\n- Катта раҳмат!\nКоронавирус туфайли қайси ўзбекистонлик боксчиларнинг жанглари қолдирилди?


Ижтимоий тармоқлардан қандай фойдаланиш: Ўзбекистон расмийлар учун қўлланма чиқарилади\n18 Iyun 10:11 / Published in Ўзбекистон янгиликлари\nЎзбекистонда давлат хизматчилари ва давлат идоралари томонидан ижтимоий тармоқлардан фойдаланиш расмий мақомга эга бўлади.\nДавлат ҳокимияти ва бошқаруви органлари томонидан бошқаришга тавсия этиладиган ижтимоий тармоқлар рўйхатини тузиш режалаштирилган.\nБу Президентнинг «Давлат органлари ва ташкилотлари фаолиятининг очиқлигини таъминлаш, шунингдек, жамоатчилик назоратини самарали амалга оширишга қаратилган қўшимча чора-тадбирлар тўғрисида» ги фармонида назарда тутилган.\nЭҳтимол, гап давлат идораларининг ижтимоий тармоқлар ва мессенжерларда расмий аккаунтларини яратиш ва улар билан тўғри ишлаш тўғрисида кетмоқда. Тўғри, ушбу рўйхатга қайси ижтимоий тармоқлар киритилиши ҳали аниқ эмас. Ҳужжатда «Twitter ва бошқалар» сўзлари ишлатилган.\nШунингдек, мансабдор шахслар учун ижтимоий тармоқлардан фойдаланиш бўйича махсус қўлланма яратиш режалаштирилган. Маълум бўлишича, яқин келажакда бизда блоггерлар ва Тиктокер расмийларининг янги ўсиши бўлади.\nРўйхат шу йилнинг сентябр ойига қадар тўлдирилиши керак. Ушбу иш учун Ахборот ва оммавий коммуникациялар агентлиги, Бош прокуратура, Адлия вазирлиги ва Давлат хавфсизлик хизмати масъулдир.\nTagged under: ИЖТИМОИЙ ТАРМОҚЛАР, ИНТЕРНЕТ, ПЛАТФОРМА, РАСМИЙ, РУЙХАТ\nИмпорт қилинган цемент нархи яна ўзгарди\nМигрант ҳуқуқ ҳимоячиларига қарши кураш: Россияда муҳожирлар ҳимоячиларига қандай муносабатда бўлиш


Москвадаги депортация марказида ОМОНчилар ўзбек муҳожирларини калтаклади\n"Хорижликлар каска ва дубинкалар билан калтакланмоқда"\n- 25 февраль куни мен касбдошим Дарья Тренина билан бирга бу муассасага бориб, калтакланган 8 нафар одамни сўроқ қилдик. Аслида жароҳат олганлар сони жуда кўп – бу 8 киши бевосита бизнинг қарамоғимиздаги қочқинлар. Ёнимиздан калтакланган ва оғир аҳволда бўлганларни олиб ўтишди: ўзимизни фронтда юргандек ҳис қилдик: кимнидир қўли гипсланган, ёрилган боши бинтланган, оқсоқланиб кетаётган. Омончилар “оддий меҳнат муҳожирлари – булар яқинда депорт қилинади ва ҳеч кимга арз қила олмайди” деб ўйлаган кўринади. Улар орасида 8 нафари анча йиллардан буён Инсон ҳуқуқлари бўйича Европа суди ҳимоясидаги одамлар борлиги уларнинг ҳаёлига ҳам келмаган,- дейди адвокат Ермолаева.\n- Менимча, бу қўрқитиш акцияси. Улар овозларини “ташқарига” чиқармаслиги, ҳеч қаерга шикоят қилмаслиги учун қилинаяпти. Чунки биздан олдинроқ – 17 феврал куни, Сахарово депортация марказига Москва Инсон ҳуқуқлари бўйича кенгаш аъзолари инспекция билан борган ва бир гала қонунбузарликларни аниқлаб, президентга ҳисобот берган. Ўша куни бир гуруҳ маҳбус томирларини кесиб, ўз жонига қасд қилган эди. Одатда бунақа усул зонадаги “ўғрилар қонунлари” бўйича яшовчи “уголовник”лар томонидан қўлланилади. Бу ер зона эмаску! ОМОН коридорга одамларни саф тортиб калтаклаши ҳар қандай қонунга зид,- дейди Надежда Ермолаева.\n"Марказда қандайдир номақбул ишлар бўлмоқда"\nҲимоячи Надежда Ермолаева билан суҳбат\n- Улар бошқа ҳеч кимга хабар бермаслиги учун телефонлар тортиб олинган, деб ўйлайман. Бугун у ерга “Фуқаровий кўмак” ташкилоти раҳбари Светлана Ганнушкина кетганини биламан. Қизиғи, роппа-роса бир ҳафта олдин Сахарово депортация маркази ва Миграция идораси раҳбарияти тўлиқ алмаштирилди. Демак, у ерда қандайдир номақбул ишлар бўлаётгани аниқ,- дея тахмин қилади Надежда.


Дражен Дукич: "Қўқондаги мухлисларга беш баҳо қўяман!" / CHAMPIONAT.asia\nДражен Дукич: "Қўқондаги мухлисларга беш баҳо қўяман!"\n11 май 11:24\n"Қўқон-1912" - "Пахтакор" (0:0) учрашувидан сўнг ташкил этилган матбуот анжуманида меҳмонлар катта мураббийи Дражен Дукич иштирок этди.\n"Самвел Бабаян бетоблиги туфайли Қўқонга кела олмади. Шу боис ўйин ҳақидаги фикрларни мен баён қиламан. Бугунги ўйинга яхши тайёрлангандик. Бу жамоа биринчи лигада биринчи бўлиб турибди. Жамоа мухлисларига гап йўқ. Биз 4-5та имкониятдан фойдана олмадик. Устунлигимизни натижада акс эттира олмадик. Жавоб баҳсида ғалаба қозонишга уринамиз. Гол ура олмадик, бу футбол. Футболда доим ҳам кучли жамоа ғолиб чиқавермайди".\n"Боян Миладинович бугун ҳужумда ўйнади. Захирамизда ҳужумчи йўқ эди. Бизга гол керак эди. Шу боис бўйи узун бўлган Боянни ҳужумга туширдик. Сербияда ўйнаётганида у ҳужумчи сифатида ҳам ҳаракат қилганди. Сўнгги дақиқаларда биз 4-4-2 тактикасида ҳаракат қилдик".\n"Бундай мухлисликни Ўзбекистонда умуман кўрмаганман! Фарғонада, Андижондаги ўйинларга борганман. Қўқон мухлисларига 5 баҳо қўяман".\n"Тўғриси рақиб ўйинига эътибор қилмайман. Фақат ўз жамоам ўйинчиларининг ҳаракатларига кўпроқ эътибор қиламан. Шу боис "Қўқон-1912" жамоасидан битта футболчини ажратиб кўрсата олмайман".\n"Пахтакор" ҳеч қачон дуранг учун ўйнамайди. Бугун биз фақат ғалаба учун келдик. Қўқон жамоаси олий лигада ўйнаши керак. Сабаби Ўзбекистонда футбол айнан шу ерда бошланган. Шахсан мен "Қўқон-1912"нинг олий лигага чиқишига мухлислик қиламан".


ИШИД жангарисига айланган Мухторовга халқаро қидирув эълон қилинди\n28 ноябр 2020, Тошкент вақти: 04:47\nАҚШ Федерал Қидирув Хизмати томонидан ҳибсга олинган жиззахлик Жамшид Мухторовнинг укаси 35 яшар Хуршидга нисбатан Ўзбекистон ҳуқуқ-тартибот идоралари халқаро қидирув эълон қилди.\nБу ҳақда расмий идоралар сиздирган маълумотга таяниб хабар тарқатган 12news.uz сайти маълумотига кўра, Хуршид Мухторов 2014 йил ёзида Сурияга кетиб, ИШИД сафига қўшилган.\nХуршидга нисбатан Ўзбекистон Жиноят кодексининг 159-, 223- ва 244-моддалари бўйича жиноий иш қўзғатилгани айтилмоқда.\nСайт ёзишича, Хуршид “Сурияда ИШИД сафида туриб жанговар ҳаракатларда иштирок этган ва Интернет орқали Ўзбекистондаги конституциявий тузумни ағдаришга очиқ даъват этган”.\nЎтган йили Би-Би-Си радиосига берган интервьюсида Хуршид Мухторов ИШИД сафида минглаб марказий осиёликлар жанг қилаётгани ҳақида гапирган эди.\nХуршиднинг акаси Жамшид Мухторов АҚШ хавфсизлик идоралари томонидан радикал ташкилотларни молиялаштириш ва террорчилик ҳужумини содир этишга уринганликда айбланмоқда.


Туркияда жорий қилинган карантин туристлар саёҳатини чекламаслиги маълум қилинди — Sof.uz\nТуркияда жорий қилинган карантин туристлар саёҳатини чекламаслиги маълум қилинди\n29.04 07:50 91 Жаҳон\nТуркия ҳукумати чет эллик меҳмонларни диққатга сазовор жойларга саёҳат қилиш ва музейларни зиёрат қилишда тўсиқ қўймасликка ваъда бермоқда, дея ёзди ria.ru АТОРга таяниб.\nТуризм вазири Меҳмет Эрсой 29 апрелдан 17 майгача бўлган дам олувчиларни аниқ нима кутаётганини айтди. "Aмалдаги чекловлар меҳмонларга таъсир қилмайди. Улар учун музейлар ва тарихий жойлар очилади", деди у.\nУшбу маълумот Туркия саёҳат агентликлари ассоциациясига (TURSAB) асос бўлган компаниялар вакиллари томонидан тасдиқланган. "Туркия ҳудудида чет эллик саёҳатчиларнинг ҳаракатланишига чекловлар қўйилмаган. Экскурсиялар давом этади, шу жумладан музейларга ташрифлар ва археологик қазишмалар", - дея тушунтирди туристик бизнес вакиллари.\nЭрсойнинг сўзларига кўра, блокировка пайтида чет элликлар жойлашадиган меҳмонхоналар барча эпидемиологик протоколларга мос келади ва хавфсиз туризм сертификатига эга. Ушбу меҳмонхоналар ойига камида тўрт марта санитария талабларига мувофиқлиги ва эгаларини олдиндан огоҳлантирмасдан текширилади.\nЭслатиб ўтамиз, Туркия ҳукумати 29 апрелдан 17 майгача мамлакатда тўлиқ карантин қилишни қарор қилган.


Тошкентдан Бўстонлиққа арзон нархда автобус қатнови йўлга қўйилди — Sof.uz\nТошкент вилоятининг Бўстонлиқ тумани ҳамда пойтахтимиз аҳолисига қулайлик яратиш мақсадида Тошкент шаҳри «Машинасозлар метро бекати» (ТТЗ) – Бўстонлиқ «Юсуфхона қўрғони» йўналишида янги автобус қатнови йўлга қўйилди.\nМазкур йўналишда қатновнинг ташкил этилиши билан дам олиш кунлари тоғ ёнбағрида мароқли ҳордиқ чиқариш истагида бўлган пойтахтимиз аҳолиси учун Бўстонлиқ туманига қулай шароитда бориб келиш имконияти яратилди.\nМазкур автобус йўналишининг масофаси бир томонга сал кам 83 км.ни ташкил этади. Автобуслар ушбу масофани 1 соат 35 дақиқада босиб ўтади. Ушбу йўналишга Тошкент вилояти Қибрай туманига қарашли «Тошкент вилояти шаҳарлараро йўловчи ташиш автосаройи» МЧЖ томонидан замонавий, барча қулайликларга эга бўлган YUTONG автобусларида йўловчиларга хизмат кўрсатилади.\nҲаракатланиш жадвалига мувофиқ бир кунда 18 та қатнов амалга оширилади. Ҳар куни соат 6-00 да илк автобус «Машинасозлар метро бекати»дан йўналишга чиқади. Кун давомидаги охирги автобус қатнови «Юсуфхона қўрғони» дан соат 20-55 Тошкент шаҳри томон йўлга чиқади.\nУшбу йўналишда йўлкира ҳақи 10 000 (ўн минг) сўм этиб белгиланган.\nМазкур йўналишдаги автобус қатнови Ўзбекистон Республикаси Бош вазири томонидан «Тошкент вилоятининг Бўстонлиқ туманини ижтимоий-иқтисодий ривожлантириш, тумандаги мавжуд муаммоларни бартараф этишни жадаллаштириш чоралари тўғрисида» ўтказилган йиғилишда Транспорт вазирлигига юклатилган вазифалар ижросини таъминлаш доирасида ташкил этилди.\nавтобус туризм дам олиш Тошкент- Бўстонлиқ\nКеча, 09:27 1157\nКеча, 09:34 983\n22.10 09:45 501


СамДЧТИ / Теглар бўйича қидирув / Fikr.uz\n17 декабр 2015, 12:32\nТаржима назарияси ва амалиёти факультети\nСамДЧТИда ХХI анъанавий талабалар спартакиядаси бошланди.\n17 декабр 2015, 12:28\nСамарқанд давлат чет тиллар институтида ХХIанъанавий талабалар спартакиядаси бошланди. Қишнинг совуқ хавосига қарамасдан ўтказилиши режалаштирилган мусобақаларнинг илк шахмат ва стол тенниси турлари кўтаринки руҳда ташкил қилинди. Барча жамоа иштирокчилари кўтаринки кайфиятда мусобақаларни бошлади. Спорт мусобақалари давом этмоқда. Келгусидаги мусобақалар янада қизғин бахслар билан ўтиши кутиляпди. Барча факультет талабалар жамоасига ва устозларига омад тилаймиз.\nСпорт 12 декабр 2015, 16:32\nАБАДИЙ ҲУРМАТ ЭГАСИ\n9 декабр 2015, 15:59\nОламборки, унинг гултожиси инсондир. Инсонларнинг энг буюги, энг қадрлиси эса биринчи навбатда ибратли ота-она ва сўнгра устоз мураббийлардир. Шундай қалби дарё устозлардан бири — Шафоат Зоировна ушбу кунда етмиш йиллик юбилейлари арафасида минглаб табриклар, раҳматномалар ҳамда тасаннолар оғушида қолиши аниқ.


Олима Анне Бекер маданий жиҳатларнинг (оммавий телевидение маданияти мисолида) одамнинг танасига бўлган муносабатига таъсирини ўрганишга ҳаракат қилди. У Фижи оролларида илгари ёпилган жамоага ТВнинг таъсирини ўрганган. Телевидение у ерда 1995 йилда пайдо бўлган. Бу вақтга қадар орол аҳолиси овқатланишга доир бузилишларини бошдан кечиришмаган. Аммо Британия ва Америка телеканалларининг кўрсатувларидан сўнг, бир ойдан кейин вазият ўзгарди. Кузатилган қизларнинг 13 фоизи овқатланишга доир қарашларини ўзгартириб, бундай белгилар уч йилдан кейин деярли қизларнинг учдан бирида учраган — 29%.


Ж. Толкиен. Узуклар ҳукмдори - Страница 5 - uForum.uz\nЖ. Толкиен. Узуклар ҳукмдори\n29.09.2019 09:13 #41\nСайёҳлар сафар таёқларини остона яқинига суяшди, эгнидаги плашларини ечиб, девордаги илгакларга осишди. Мерри ҳаммани ортидан эргаштириб, йўлакнинг нариги бошидаги эшиклардан бирини очди. У ердан ўчоқ шуласи билан буғ чиқди.\n- Ҳаммом! - хитоб қилди Пин. - О, Худонинг марҳаматига сазовор бўлгур Мериадок!\n- Ювиниш навбати қандай бўлади? - сўради Фродо. - Ёши катталар кириб чиқишадими олдин, ё абжирлар? Нима бўлган тақдирда ҳам, охирги бўлиб сиз кирасиз, мистер Перегрин.\n- Ҳаммасини ташкиллаштириб бўлганман, - деди Мерри. - Келинглар, Крикхэллоудаги ҳаётимизни ювиниш учун навбат талашиб жанжаллашдан бошламайлик. Ичкарида совун-сочиқлар етарлича бор. Киринглар, тезроқ бўлинглар.\nМерри билан Фредегар йўлакнинг нариги бошида жойлашган ошхона томон йўл олиб, кечки овқат тайёрлашга киришиб кетишди. Кутилмаганда Пин Бильбонинг ҳаммомда айтишни ёқтирадиган қўшиқларидан бирини овози борича чўзиб қолди:\nАйтгин қўшиқ, ҳой ҳоббит! Иссиқ сувга кир, яша!\nСафар кири, ташвишини танангдан ювиб ташла!\nТаши исқирт, ичи ирқит иссиқ сувни ёқтирмас,\nСен ундай эмас, сен ҳоббитсан, баданингни ишқала!\nЁмғир ёғиб, қатралари бир ажиб куй чаладир,\nТоғ бағрида оққан булоқ суви роса мазадир!\nИссиқ сувдан чиққан буғ вужудингни ёндирар,\nЮвин ҳоббит ҳаммомда сен, ғуборларинг чиқадир!\nФавворанинг устунлари осмонни қайноқ ўпар,\nСулув қизнинг қоматидай бир чиройли кўринар,\nЛек ҳаммомнинг бўсаси иссиқдир мисоли буғ.\nЮвин ҳоббит, хушбуй сувда вужудинг кучга тўлар!\nСувнинг шапиллаши билан Фродонинг «вой-вой»лаб бақиргани эшитилди. Ҳаммом эшигини тақиллатган Мерри ювинаётганлардан сўради:\n- Кечки овқат билан муздай пивога нима дейсиз?\nҲаммомдан биринчи бўлиб бошини артаётган Фродо чиқиб келди.\n- Бу ернинг ҳавоси шу қадар намки, бошимни ошхонада қуритганим маъқул, - деди у.\n- Йўғ-е! - ҳайрон бўлди Мерри ичкарига бош суқиб.\nТош тўшалган полни сув босибди.\n- Дастурхон тузагунимизча ҳаммомни тозалаб, тартибга келтир, Перегрин, - деди у. - Тезлаш, узоқ кутиб ўтирмаймиз сени.\nБироздан сўнг ҳамма ошхона ўчоғига яқин ўрнатилган стол атрофида йиғилди.\n- Қўзиқорин емасаларинг керак, деган умиддаман, - сўради Фродо умидсиз оҳангда.\n- Еймиз, албатта, - овоз кўтарди Пин.\n- Бу менинг қўзиқоринларим! Фермерларнинг хотинлари орасида қиролича саналадиган миссис Бирюк ҳадя қилган, - деди Фродо. - Очкўз қўлингизни тортинг, ўзим пишираман уларни.\nҲар қандай ҳоббит қўзиқоринни биз, яъни новча халқдан ҳам яхши кўради. Бу ҳолат ёш Фродонинг машҳур Мариш далаларига буюрган узоқ ташрифлари-ю, иззати-нафси олинган Бирюкнинг ғазабини ойдинлаштиради. Фермер аёл бериб юборган мана бу қўзиқорин ҳаммага тўйгунча етади. Овқат мўл бўлди, ҳатто тўйиши осон кечмайдиган Фредегар Болжер ҳам мамнуният-ла кекириб қўйди. Овқатланиб бўлгач стол нари сурилиб, курсилар ўчоқ олдига терилди.\n- Идиш-товоқни эртага ювамиз, - деди Мерри. - Энди менга бор гапни оқизмай-томизмай айтиб беринглар. Афтидан, аллақандай саргузаштлар ўтган кўринади бошингиздан. Тўлиқ ҳисобот беришингизни истайман: ҳаммасидан ҳам қария Бирюкнинг бу ишларга нима дахли борлигини, нега у мен билан ғалати оҳангда гаплашганини билмоқчиман. У, гарчи ишониш қийин бўлса-да, нимадандир қаттиқ қўрққан кўринади.\n- Фақат угина эмас, ҳаммамиз қўрқдик, - жавоб берди Пин бироз чўзилган сукунатни бузиб. - Фродо гапиришни истамас экан, ўзим айтиб бераман ҳаммасини, - деди у, ўчоғдаги оловга тикилганча индамай ўтирган Фродога кўз қири ила қараб қўйиб. - Сен ҳам қўрқиб кетган бўлар эдинг, агар сени Қора отлиқ икки кун таъқиб қилиб келса.\n- Ким экан у? - сўради Мериадок.\n- Қора от минган қора шарпалар, - жавоб берди Пин ва Ҳоббитонни тарк этиб чиқишган фурсатдан бошланган саргузаштни батафсил сўзлаб, тавсифлаб берди.\nСэм ҳикоя мазмунини ўтирган жойида бош ирғиб, нидо чиқариб тасдиқлаб борди. Фродо эса овоз чиқармай ўтиришни давом этди.\n- Агар бандаргоҳда анави шарпани ўз кўзим билан кўрмаганимда, кекса Бирюкнинг овозида ғайриоддий оҳанг эшитмаганимда буларнинг барини тўқиб чиқаргансиз, деган хаёлга борган бўлар эдим, - хулоса қилди Мерри. - Хўш, Фродо, сен нима дейсан?\n- Амакиваччамиз Фродо ичини бировга ёргиси келмай юрибди, - чақиб ўтди Пин. - Лекин бор гапни айтадиган вақт бўлди. Ҳозирча бизда қария Бирюкнинг тахмини бор холос. Унинг фикрича, буларнинг бари Бильбонинг ҳазинаси билан боғлиқ эмиш.\n- Бу унинг тахминидан ўзга нарса эмас, - жавоб берди Фродо ҳовлиқиб. - Қария Брюк ҳеч нимани билмайди.\n29.09.2019 09:14 #42\n- Кулча юзли қария Брюк – анча зийрак ҳоббит, - деди Мерри. - У кўп нарсаларни билади-ю, суҳбатда сир бой бермайди. Бир замонлар Қадимги ўрмонга кириб-чиқиб юргани-ю, кўплаб эски гаплардан бохабар эканини биламан. Унинг тахмини ҳақиқатга қанчалик яқин эканлигини айтишинг мумкин-у бизга, Фродо?\n- Мавриди етди, - пичирлади Пин, Меррига.\nМерри бош ирғиб қўйди.\n- Нима ҳам дер эдим, - деди ниҳоят Фродо, узил-кесил қарор қабул қилган кишидай ўтирган жойида қаддини ростлаб. - Ичимда ортиқ ушлаб тура олмайман. Сизларга айтар гапим бор, аммо нимадан бошлашни билмай ўтирибман.\n- Бу масалада ёрдамлашиб юборишим мумкин, - деди Мерри хотиржам оҳангда.\n- Нимани назарда тутяпсан? - сўради Фродо, Меррига хавотир-ла қараб.\n- Биз билан нима деб хайрлашиб чиқиб кетишни билмай бошинг қотаётганидан бахтсиз қиёфа ясаб ўтирибсан, қадрдоним Фродо. Сен Ширни тарк этмоқчисан, аммо хавф тез қувиб етаётгани боис зудлик билан йўлга чиқишинг керак бўлиб қолди. Сен буни истамайсан, албатта. Биз сенга чин юракдан ачинамиз.\nФродо оғзини очди-ю, яна ёпти. Юзидаги ҳайрат қиёфаси шу қадар кулгили чиқдики, ҳамма хандон отиб юборди.\n- Қадрдоним Фродо! - деди Пин. - Бизни лақиллата олганингга ўзинг ишонасанми? Ёшинг анчага бориб қолган бўлишига қарамай, бизни лақиллатиш масаласида ақлинг ҳам, тажрибанг ҳам етишмайди. Апрель ойидан буён кузатилаётган хулқ-атворинг – Ширни тарк этишга аҳд қилганингдан далолат бериб борди. Юрган йўлингда: «Бу водийни яна кўриш насиб қилармикан?!» - каби оҳ-воҳ қилаётганингни эшитиб юрибмиз. Пулинг тугаб, қадрдон Бэг-Эндни анави Саквиль-Бэггинсларга сотиб юборганинг-чи? Гэндальф билан ўтган сирли учрашувларинг-чи?\n- О, карами кенг фалак! - хитоб қилди Фродо. - Ўзимни эҳтиётли деб билган эдим. Буларнинг барига Гэндальф нима дейди, билмадим. Наҳотки бутун Шир муҳокама қилаётган бўлса кетаётганимни?\n- Йўқ, бу масалада хотиржам бўлавер, - деди Мерри. - Ойни этак билан ёпиб бўлмайди албатта, бироқ бу гапларни биз биламиз холос. Ёдингда бўлсин, биз сен билан кўпдан буён дўстмиз, кўп вақтимизни сен билан ўтказганмиз, айтмоқчиманки, сени яхши биламиз. Бильбони ҳам яхши билар эдим ва тўғрисини айтаман, Бильбо кетгандан буён сени диққат-ла кузатиб келмоқдаман. Эртами, кечми, унинг изидан кетишингни билар эдим. Фақат бу ишни Бильбо каби ҳеч кимга билдирмай қилишингдан хавфсирар эдик холос. Ўтган баҳордан буён сени диқат билан кузатиб келяпмиз. Бизни лақиллатиб кетишинг осон кечмайди, биродар!\n- Қандай қилиб бўлмасин, зудлик билан кетишим керак, - деди Фродо. - Ва сизлар менга ҳеч қандай ёрдам бера олмайсизлар, дўстларим. Қайғули ҳолат, албатта, лекин кетишимга тўсқинлик қила олмайсизлар. Модомики, кўп гаплардан бохабар экансиз, мени ушлаб қолишга уринмай, аксинча, йўлга чиқишимга ёрдамлашиб юборинг.\n- Ҳеч нарсани тушунмабсан, дўстим! - деди Пин. - Сен кетишинг керак, биз эса сен билан боришимиз керак. Мерри иккаламиз сен билан бирга йўлга чиқамиз. Сэм зўр йигит, албатта. Агар ўнг оёғи чап оёғига қоқиниб кетмаса, сени қутқариш йўлида аждарнинг бўғзига сакрашга ҳам тайёр у, лекин бундай хавфли сафарда битта дўст сенга камлик қилади.\n- Менинг қадрдон, суюкли ҳоббитларим! - деди қаттиқ таъсирланган Фродо. Мен бунга йўл қўя олмайман. Ширдан кетишга аҳд қилганимга кўп бўлган. Хавф-хатар ҳақида гапиряпсиз-у, лекин қандай хавф кутаётганини аслида тасаввур ҳам қила олмайсиз. Бу ҳазина излаб топиш мақсадида уюштирилган юриш эмас, бориб қайтиш саргузашти ҳам эмас. Мен ҳалокат келтирадиган хавфдан қочиб, ундан-да баттар хавф сари йўл оляпман.\n- Биз ҳаммасини тушуниб турибмиз, - деди Мерри қатъий оҳангда. - Шунинг учун ҳам сенга ҳамроҳ бўлишга аҳд қилдик. Узук масаласи ҳам ечими енгил масалалардан эмаслигини ҳам биламиз. Бироқ биз сенга душманга қарши курашда қўлимиздан келганча ёрдам беришга аҳд қилганмиз.\n- Узук масаласи?! - чексиз ҳайрат-ла бақрайди Фродо.\n- Ҳа, Узук масаласи, - деди Мерри. - Қадрдоним ҳоббит, дўстларинг қанчалик зийрак эканини тасаввур ҳам қила олмайсан. Бильбо Ширни тарк этмасидан анча олдин унинг сеҳрли Узуги борлигини билиб бўлганман. Модомики, у ўша буюмини ҳаммадан сир тутган экан, мен ҳам махфий уюшмамиз шакллангунча тилимни тийиб, индамай юравердим. Тўғри, Бильбони сени билгандай яхши билмас эдим, албатта. Ўшанда мен жуда ёш эдим, у эса сенга нисбатан анча эҳтиётли бўлган, лекин эҳтиётсизликка йўл қўйган ҳолатлар ҳам бўлган. Агар Бильбонинг сеҳрли Узуги борлигини қандай қилиб фаҳмлаганимни билишни истасанг, айтиб беришим мумкин.\n- Айт, - деди батамом бўшашиб қолган Фродо.\n- Бунга, табиийки, Саквиль-Бэггинслар сабабчи бўлган. Кунлардан бир кун (Бильбо уюштирган катта зиёфатдан бир йилча олдин) йўлда кетар эканман, мендан анча олдинда бораётган Бильбони кўриб қолдим. Кутилмаганда бизга қарши йўналишда келаётган эр-хотин Саквиль-Бэггинслар пайдо бўлишди. Бильбо таққа тўхтади-да, бирдан гум бўлди-қолди! Мен шу қадар лол қолдимки, оддий усулда бўлса ҳам бекинишим кераклигини баъзўр фаҳмлашга улгурдим. Бута-девордан сакраб ўтиб, йўл ёнидан дала тепалаб кетдим. Бута-девор узра йўлга қараб бордим. Анави Саквиль-Бэггинслар ўтиб кетишгач, Бильбо яна текис йўлда ўзидан ўзи пайдо бўлди. Киссасига ниманидир солар экан, тилла буюмнинг ялт этганини илғаб қолдим.\nЎша кундан буён Бильбони диққат-ла кузатиб бордим. Тўғрисини айтаман, жосуслик қилдим. Ҳали йигирма ёшга етмаган мендай ҳоббит учун ўта қизиқ топишмоқ эди-ю, бу, ахир! Назаримда, Фрододан ташқари, қария Бильбонинг сирли китобини кўрган ёлғиз ўзим бўлсам керак.\n- Унинг китобини ҳам ўқиб чиққанмисан?! - ҳайрат-ла хитоб қилди Фродо. - Фалакнинг ўзи раҳм қилсин бизни! Наҳотки бу ёруғ оламда бирорта сир махфий бўлганча қолмаса?!\n- Ўта махфий нарсанинг ўзи бўлмайди деган бўлар эдим мен, - фикр билдириб ўтди Мерри. - Мен унинг Алвон китобига кўз югуртириб чиқишга улгурдим холос. Шуни ҳам базўр уддаладим. Китобини ҳеч қачон очиқ жойда ташлаб кетмас эди. Қизиқ, ўша китоб қаерда экан ҳозир, а? Яна бир бор кўз югуртириб чиқар эдим унга. Сенда эмасми, мабодо, Фродо?\n- Йўқ, Бэг-Энддан чиқмади, ўзи билан олиб кетган кўринади, - деди Фродо.\n29.09.2019 09:18 #43\n- Шундай қилиб, юқорида айтганимдай, билган нарсаларимни бировга айтмай юравердим, - давом этди Мерри. - Аммо ўтган баҳорда вазият жиддий тус олиб, махфий уюшма тузишимизга тўғри келди. Нозик табиатлик қилиб ўтирмадик. Сен эпга солиб бўлмайдиган ҳоббит бўлиб чиқдинг, Гэндальф эса сендан ўтиб тушди. Агар бош изқуваримиз кимлигини билишни истасанг, уни сенга таништириб ўтишим мумкин.\n- Ким экан у? - атрофга аланглади Фродо, кўзаларнинг бирортасидан юзига ниқоб таққан ёвуз киши отилиб чиқишини кутиб.\n- Бир қадам олдинга чиқ, Сэм! - буюрди Мерри ва қулоғигача қизариб кетган ҳоббитнинг ёнига бориб турди. - Мана бизнинг маълумот йиғувчимиз. Айтишим жоизки, Гэндальф иккалангиз уни қўлга туширгунизча анчагина маълумот йиғишга улгуриб қолди.\n- Сэм! - хитоб қилди Фродо, на ҳайрон бўлиш, на аччиқланиш, на енгил тортиш ва на аҳмоқлигидан лаққа тушганини тан олишни билмай.\n- Маъзур тутинг, сэр! - деди Сэм. - Лекин мен сизга ҳам, мистер Фродо, мистер Гэндальфга ҳам зиён етказиш ниятида бўлмаганман. Ишонтириб айтаманки, сеҳргарнинг фикри соғлом, сэр. Сафарга ёлғиз ўзингиз чиқиш истагини билдирганингизда мистер Гэндальф қарши чиқди, ишонч билдирса бўладиган кишини ўзингизга ҳамроҳ қилиб олишингиз кераклигини тайинлади.\n- Энди эса бировга ишонч билдирмайдиган бўлдим, - деди Фродо.\nСэм бахтсиз қиёфа ила Фродога бақрайиб қолди.\n- Бировга ишонч билдириш, аввваламбор, ўша бировдан нима исташингга боғлиқ, Фродо, - ҳикмат қилган бўлди Мерри. - Сен яхши кунингда ҳам, ёмон кунингда ҳам бизга ишонишинг мумкин. Кунимиз битгунча сенга содиқ қоламиз. Ҳар қандай сирингни бизга ишонишинг мумкин. Биз уни сендан ҳам яхши сақлай биламиз. Унутма, биз сенга душман эмас, дўстмиз, Фродо. Гэндальф сенга айтган гапларнинг кўпини биламиз. Узук ҳақидаги гаплардан ҳам хабаримиз бор. Тўғрисини айтганда биз ўларча қўрқяпмиз, лекин шунга қарамай сен билан кетишга тайёрмиз.\n- Нима қилган тақдирда ҳам, сэр, эльфларнинг насиҳатига қулоқ тутмоқ лозим, - қўшимча қилди Сэм. - Гилдор сизга ўз ихтиёри ила ҳамроҳ бўлишни истаганлар билан сафарга чиқишни маслаҳат берди. Буни рад эта олмайсиз.\n- Йўқ, рад этаётганим йўқ, - деди Фродо энди тиржайиб қараётган Сэмга диққат-ла разм солиб. - Бироқ бундан буён қаттиқ хуррак отаётган бўлсанг ҳам ухлаётганингга бовар қилмайман. Аниқ ишонч ҳосил қилиш учун яхшилаб келиштириб тепаман. Сизлар эса, - деди у, қолганларга мурожаат қилиб, - ғирт фитначи экансиз! Жин урсин ҳаммангизни! - қўл силтаганча кулиб юборди Фродо. - Енгилдим, Гилдорнинг маслаҳатига амал қилганим бўлсин майли. Агар бизни кутаётган хатарлар унчалик хавфли бўлмаганда, ҳозир қувончдан рақсга тушар эдим. Шунга қарамай ўзимни бахтиёр деб билмоқдаман: кўпдан буён бундай қувонмаган эдим. Ушбу оқшомдан қанчалик қўрққанимни билсангиз эди.\n- Жуда соз, масала ҳал! Яшасин сардоримиз Фродо ва унинг жамоаси! - бақирди Мерри.\n29.09.2019 09:18 #44\nҚолганлар ҳам Фродонинг атрофида рақс тушганча ушбу қутловни баланд овозда такрорлашди. Мерри билан Пин шу кун учун тайёрлаб қўйилган қўшиқни чўзиб қолишди. Қўшиқ бир замонлар Бильбонинг саргузашти бошланган гномлар қўшиғига тақлид қилинган бўлиб, мавзуси ҳам ўзгармас қолган.\nҚўшиқ айтар учовлон,\nХайр ўчоқ, хайр уя,\nКутар бизни Дориломон\nЭльфлар яшар у ерда\nҒуборли тоғ бағрида,\nУйни ташлаб кетамиз\nЁвни албат енгамиз.\nҲал бўлади манзилда,\nОсон кечмас йўлимиз\nҚайтар яна уяга.\nКетдик энди учовлон\nКутар бизни Дориломон.\n- Жуда соз! - деди Фродо. - Ундай бўлса уйқуга ётгунча кўп ишлар қилишимиз керак бўлади. - Ухлаб олишга вақтимиз оз қолди.\n- Зўр-у! - деди Пин. - Сен чиндан ҳам тонг отмасдан йўлга чиқиш керак деб ўйлайсанми?\n- Билмадим, - иқрор бўлди Фродо. - Мен анави Қора отлиқлардан қўрқяпман. Кўнглим айтиб турибди, бир ерда узоқ қолишимиз мумкин эмас. Айниқса, уларнинг фикрича, мен кўчиб ўтиб яшашга аҳд қилган уйда. Гилдор ҳам бировни кутмай, йўлга чиқишни маслаҳат берган. Лекин мен Гэндальфни жуда кўргим келяпти. Сеҳргардан дарак йўқлигини эшитган Гилдор ҳам хавотирга тушиб қолди. Ҳозир ҳамма нарса иккита шартнинг ижросига боғлиқ, хусусан: Қора отлиқларнинг Баклберига етиб келиши ва имкон қадар тезроқ йўлга чиқишимиз. Сафарга ҳозирлик кўришимизга эса анчагина вақт керак бўлади.\n- Иккинчи шарт ижросига киришишга деярли тайёрмиз, - деди Мерри. - Бир соатга қолмай йўлга чиқишимиз мумкин. Ҳамма нарсани сафарга ҳозирлаб қўйганман. Понилар отхонада, егулик билан кийим-кечакдан ташқари, зарурий захиралар қопларга жойланган.\n- Махфий уюшмангиз жуда самарали ишлабди, - ижобий баҳо берди Фродо. - Қора отлиқлар борасида нима дейсан, Гэндальфни яна бирор кун кутиш хавф даражасини кучайтирмасмикан?\n- Ҳамма гап бизни қувиб етган ўша Қора отлиқлар сени нима қилишларига боғлиқ, - жавоб берди Мерри. - Агар улар баланд ўсган бута-девор кўприкка тақалган жойдаги Шимолий дарвозада ушланиб қолишмаган бўлса, кўп ўтмай эшик тақиллатиб қолишади. Дарвоза қўриқлаш хизмати уларни тунда ўтказиб юбормайди, лекин отлиқлар дарвоза муҳофазасини бузиб ўтиши мумкин. Кундуз куни ҳам қўриқчилар Холл соҳибига хабар бериб, унинг жавобини олмагунча қора меҳмонларни вилоят ҳудудига киритмаслиги мумкин. Турқ-атворини кўриб чўчиб кетган дарвоза қўриқчиларига Қора отлиқлар ёқмаслиги муқаррар. Бакленд отлиқларнинг ҳужумини қайтара олмайди, албатта. Агар улар ўзларини мистер Бэггинснинг меҳмони сифатида таништиришса, эрталаб балким монесиз ўтказиб юборилишлари ҳам мумкиндир. Чунки мистер Бэггинс Крикхэллоуга кўчиб ўтгани ҳаммага маълум.\nФродо маълум вақт ўйланиб турди.\n- Гап мундоқ, - қарор қилди у ниҳоят. - Тонг саҳарда йўлга чиқамиз, лекин тўғри йўлдан бормаймиз. Чунки тўғри йўлдан боргандан кўра шу ерда кутган хавфсизроқ. Агар Шимолий дарвозадан чиқадиган бўлсам, Баклендни тарк этганим бир неча кун бўлса ҳам сир сақланиши ўрнига шу заҳоти ҳаммага маълум бўлади. Кўприк билан чегара яқинидаги шарқий йўлни табиийки, Қора отлиқлар ўз назорати остига олишади. Улар нечталигини биз билмаймиз, кам деганда иккита эканлиги аниқ, балким кўпроқдир. Вазиятдан чиқишнинг ягона йўли – ҳеч ким кутмаган жойдан чиқиб кетишдир.\n- Бу фақат Қадимий ўрмон орқали юришни англатади! - даҳшат-ла хитоб қилди Фрекогар. - У ерга кириш мумкин эмас, чунки Қадимий ўрмон Қора отлиқлардай хавфли жойдир.\n- Унчалик эмас, - тузатиш киритди Мерри. - Вазиятдан чиқишнинг чиндан ҳам мураккаб йўли-ю, лекин Фродо тўғри айтяпти. Бировга билдирмай чиқиб кетишнинг ягона йўли шу. Омадимиз чопса, ишни яхши бошлаймиз.\n- Қадимий ўрмонда омад нима қилади?! - эътироз билдирди Фрекогар. - Бировнинг омади чопмаган у ерда, адашиб қоласиз. Ҳеч ким кирмайди у ерга.\n- Киради, - рад этди Мерри. - Брендизайклар баъзан кириб-чиқиб юришади у ерга, қулай шароит туғилганда. Алоҳида сўқмоғимиз бор. Фродо бир замонлар бир мартагина кириб-чиққан холос у ерга. Мен эса бир неча марта бўлганман, одатда, кундуз куни, дарахтлар уйқуга кетган, ўрмон нисбатан тинч бўлган маҳалда, албатта.\n- Билганингизни қилинг, - деди Фрекогар. - Шахсан мен ҳаммасидан ҳам Қадимий ўрмонни қўрқинчли деб биламан. Чунки ўша ўрмон ҳақида халқ орасида жуда қўрқинчли ривоятлар юради. Модомики мен юриш иштирокчиси эмас эканман, овозим ҳал қиладиган овоз ҳисобланмайди. Гэндальфни шу ерда кутиб, бор гапни унга ўзим айтиб беришим мумкинлигидан хурсандман. Ишончим комилки, сеҳргарнинг топилиб келиши узоққа чўзилмайди.\nФродони жуда яхши кўрса-да, Фредегар Болжер Ширни тарк этиб, унинг ташқарисида нималар борлигини кўришга иштиёқманд эмас. Унинг оиласи Шарқий Ширнинг Бадифордидан келиб чиққанига қарамай, Брендивайн кўпригининг нариги томонига ҳеч қачон ўтмаган. Фитна режасига мувофиқ, унинг зиммасига юкланган вазифа уйда қолиб, қизиқувчиларнинг саволларига жавоб бериб чалғитиш ва айни вақтда мистер Бэггинс Крикхэллоуда яшаётганини англатадиган вазият қарор топтиришдан иборат. У ўз ролини янада ишонарлироқ ўйнай олиши учун Фродонинг эски-туски кийимларини ҳам олиб келган. Бу роль қанчалик хавфли эканлигини улар тасаввур ҳам қила олишмайди.\n- Ажойиб! - деди Фродо фитна режасининг ушбу қисми билан батафсил танишиб чиққач. - Гэндальфга хабар қолдиришнинг бошқача йўли ҳам йўқ-да бизда ўзи! Қора отлиқлар ўқишни билиш-билмасликларидан хабарим йўғ-у, лекин Гэндальфга хат қолдириб, таваккал қилмаган бўлар эдим: уйни тинтув қилишадиган бўлса, хатни топиб олишади. Модомики, Фредегар ушбу қасримизни қўриқлашни истар экан, Гэндальф мен танлаган йўлдан хабар топади. Нима ҳам дер эдим, жуда мамнунман. Эрталаб Қадимий ўрмон томон йўл оламиз.\n- Демак, масала ҳал! - деди Пин. - Лекин Фредегар, бу ерда Қора отлиқларни кутиб ўтиришдан сафарга чиқишни афзал кўрган бўлар эдим.\n- Ўрмонга кираверчи, ўшанда биласан, - таъкидлаб қўйди Фредегар. - Бу ердан кетганингга пушаймонлар еб юборасан.\n- Бу мавзуда ортиқча баҳслашмайлик, - гапни кесди Мерри. - Уйқуга ётгунча баъзи нарсаларни сафар қопларига жойлашимиз керак. Тонг саҳар уйғотаман сизларни.\nКўрпага ётган Фродо анча вақтгача ухлай олмади. Пиёда узоқ юриб оёғи оғриётгани боис, эртага йўлга от миниб чиқишидан қувонди. Аста-секин мудроқ босиб, аллақандай баланд бино деразасидан ўрмон уммонига қараётгандай бўлди. Пастда бинога писиб кўтарилаётган ҳайвонларнинг товуши эшитилмоқда. Эртами, кечми ҳайвонлар унинг ҳидини сезиб қолиши мумкинлигини Фродо идрок этиб турибди. Шундан сўнг, узоқдан келаётган шовқин эшитилди. Дастлаб Фродо ўша шовқинни дарахт баргларининг шитирлаши сифатида қабул қилди. Бироздан сўнг бу олис денгиз шовқини эканлигини англаб етди. Эшитишни орзу қилган, аммо ҳаётда эшитмаган денгиз шовқини. Кутилмаганда у тунда аллақандай сайҳонликка чиқиб қолибди. Ҳавода ғалати бир шўр ҳид бор. Фродо дўнгликка ўрнатилган баланд Оқ минорани кўрди. Ўша минорага кўтарилиб, денгизни томоша қилиш истаги туғилди. Минора томон қадам босган эдики, яшин чақиб, момақалдироқ гумбурлади.\n29.09.2019 09:33 #45\nАфтидан, тонг қуёшининг ёруғи Пинга яхшигина далда берган кўринади, Қора отлиқларнинг бутун бошли қўшини билан тўқнаш келиш истиқболи уни чўчитмаяпти.\nҲурматли форумдош, шу ерга келганда учинчи бобнинг охири, тўртинчи бобнинг бошидан иборат саҳифани ўтказиб юборибман, узр.


СИЁСИЙ ЎҚУВЛАР: ТАЪСИРЧАНЛИКНИ ОШИРИШ УЧУН НИМА ҚИЛМОҚ КЕРАК? - Ўзбекистон овози газетаси\nСИЁСИЙ ЎҚУВЛАР: ТАЪСИРЧАНЛИКНИ ОШИРИШ УЧУН НИМА ҚИЛМОҚ КЕРАК?\nОдамларни янгича фикрлашга ундаш, ижтимоий-сиёсий фаолликни ошириш партия ташкилотлари олдидаги долзарб вазифалардан саналади.\nБу борада Ўзбекистон ХДП томонидан сиёсий ва фуқаролик маърифати тизимида ташкил этилаётган тадбирларнинг самарадорлиги, ҳаётийлигини таъминлаш долзарб аҳамият касб этади. Тарғиботчилар ҳамда экспертлар гуруҳи, депутатлар ва сиёсатшунослар иштирокида ўтказилаётган ўқувларда демократик ислоҳотларни янада чуқурлаштириш, аҳоли турмуш фаровонлигини ошириш, қабул қилинаётган қонун ва қарорлар мазмун-моҳияти, уларни аҳоли орасида кенг тарғиб қилиш масалалари атрофлича муҳокама этиляпти.\nСиёсий ўқувлар самарадорлигини ошириш учун бугун нималарга кўпроқ эътибор қаратиш, қандай усуллардан фойдаланиш зарур? Партия ташкилотларининг бу борадаги тажрибалари қандай?\nАброр ҚУРБОНОВ, Ўзбекистон ХДП Марказий Кенгаши сектор мудири:\n— Жорий йилнинг ўтган даври мобайнида партия Марказий Кенгаши, Қорақалпоғистон Республика, вилоятлар, туман ва шаҳар кенгашлари ҳамда бошланғич партия ташкилотларида 16122 маротаба сиёсий ўқув ўтказилди. Жумладан, марказий даражада 10, минтақавий даражада 151, маҳаллий даражада 1638 ва бошланғич партия ташкилотларида 14300 дан ортиқ семинар бўлиб ўтди.\nСиёсий машғулотларда депутатлар ва ҳуқуқшунослар иштироки яхши самара бермоқда. Улар янги қабул қилинаётган қонунлар аҳамияти, сиёсий партия ва депутатларга берилган ваколатлар, депутатлик назорати масалаларида аъзоларимизга атрофлича тушунча бермоқда.\nАммо жойларда барча ўқув семинарлар ҳам юқори савияда ташкил этиляпти, деб бўлмайди. Хусусан, муайян босқичларда сиёсий ўқувларни ўтказиш жараёнида иштирокчилар рўйхати аниқ белгилаб олинмайди. Баъзи туман ва шаҳар кенгашлари ўқувлар бошланғич партия ташкилотларида ўтказилишига эътиборсизлик билан қараяпти. Айрим ҳолларда икки ёки уч мавзудаги ўқувлар битта тадбирнинг ўзида ўтказилади. Бундай ҳолатларда мавзу тўла очилмай қолади, аудиториядан етарлича фикр ва таклифлар олиб бўлмайди. Бундан ташқари, мутахассислардан саволларга батафсил жавоблар олинмаслик ҳолатлари ҳам юзага келади.\nКадрлар салоҳиятини оширишга қаратилган ўқувлар, тарғибот тадбирлари, лойиҳаларни амалга оширишда тизимлиликни таъминлаб бориш талаб этилади. Афсуски, бу борада ҳанузгача тизимли фаолият йўлга қўйилгани йўқ. Масалан, ўтган давр ичида Қорақалпоғистон Республикасининг Хўжайли ва Мўйноқ, Жиззах вилоятининг Янгиобод, Навоий вилоятининг Конимех, Нурота туманлари, Сурхондарё вилоятининг Термиз шаҳар, Бойсун, Жарқўрғон, Музрабод, Термиз туман, Хоразм вилоятининг Қўшкўпир, Шовот туман кенгашлари сиёсий ўқувлар ўтказмаган.\nМаълумки, партиямиз тизимида 10 мингга яқин бошланғич ташкилот бор. Кейинги вақтларда қуйи бўғинлар эътиборимиздан четда қолаётгандек, назаримда. Буни тарғибот-ташвиқот ишлари бошланғич партия ташкилотларининг атиги 11 фоизида ўтказилаётганида ҳам кўриш мумкин. Агар сиёсий ўқувлар ҳар бир БПТда мунтазам ўтказилса, аъзоларимизнинг фаоллиги янада ортган бўларди.\nЎтказиладиган ўқувлар, аввало, партия Сайловолди дастурининг мазмун-моҳиятидан келиб чиқиши, чуқур таҳлилларга асосланиши, аниқ тавсияларга эга бўлиши, партиямизнинг жамиятдаги нуфузини оширадиган янги ғояларни илгари суришга хизмат қилиши керак.\nҲар бир тадбирда партия электорати манфаатларига жавоб берувчи аниқ ижтимоий масалалар муҳокама этилиши зарур.\nТўра НОРБОЕВ, Ўзбекистон ХДП Марказий Кенгаши эксперти:\n— Мустақил дунёқарашга эга, сиёсий билими юқори, бир сўз билан айтганда, маърифатли киши давлат ва жамият олдидаги бурчини чуқур ҳис этади ва астойдил ишлайди. Бундай кишилар ҳар бир воқеа-ҳодисага синчковлик билан қарайди, камчиликларни муҳокама қилиб, бартараф этишга доир аниқ фикр айта олади. Шу маънода биз сиёсий ўқувлар деб атаётган тадбирларнинг аҳамияти катта.\nЎзбекистон ХДП Марказий Кенгаши бундай ўқувларни ташкил этиш бўйича маҳаллий кенгашларга тавсия ва қўлланмаларни мунтазам равишда юбориб туради, тарғиботчиларга амалий ёрдам кўрсатади. Аммо бу имкониятлардан ҳамма жойда ҳам самарали фойдаланилмаяпти. Нега минтақаларда ўқувларни ташкил этишда методик қўлланмаларга етарли даражада амал қилинмаяпти?\nБиринчи навбатда, сиёсий ўқувга мавзудан келиб чиқиб пухта тайёргарлик кўриш керак. Бу жараёнда қўшимча манбалардан, ҳаётий мисоллардан фойдаланиш талаб этилади. Семинар фаол ўқув машғулоти бўлиб, унда олдиндан танлаб олинган мавзу тингловчилар томонидан биргаликда муҳокама қилинади. Шундай экан, сиёсий ўқувни фикр алмашув, мулоқот тарзида ўтказишга ҳаракат қилиш лозим.\nЎқув машғулотларида илғор сиёсий технологиялар, замонавий ахборот-коммуникация воситаларидан фойдаланиш зарур. Шунда қайси даражада ташкил этилмасин, сиёсий ўқувларнинг аҳамияти, таъсирчанлиги юқори бўлади, кўзланган мақсадга эришилади.\nАкмал ТУРСУНБОЕВ, Ўзбекистон ХДП Сирдарё вилоят кенгаши раиси в.б:\n— Вилоятда 14 минг нафарга яқин партиямиз аъзоси 334 бошланғич партия ташкилотига бирлашган. Аъзоларнинг сиёсий-ҳуқуқий дунёқарашини кенгайтириш, партия ташкилотлари олдида турган устувор вазифалар ижросини таъминлашга алоҳида эътибор қаратаяпмиз.\nШу йилнинг ўтган даврида туман ва шаҳар кенгашлари ҳамда йирик бошланғич партия ташкилотларида 750 га яқин ўқув ўтказилиб, уларда 16 минг нафардан ортиқ тингловчи қатнашди.\nСиёсий маърифат тизимида ташкил этиладиган ҳар бир тадбирга пухта тайёргарлик кўрилади. Маърузачилар мавзуларни ҳаётий мисолларда тингловчиларга тушунтириб боришаяпти. Суҳбатларни маърузалардан воз кечиб, баҳс-мунозара шаклида олиб боришга эътибор бераяпмиз.\nБироқ очиғини айтиш керак, бу борадаги ишлар ҳамма жойда ҳам талаб даражасида эмас. Масалан, Сирдарё, Оқолтин туманларидаги партия фаоллари сиёсий ўқувлар самарадорлигини янада ошириш, таъсирчанлигини кучайтириш учун изчил изланиши керак. Бошланғич ташкилотларда машғулотларнинг аксарияти хўжакўрсинга ўтказилаяпти. Ҳар бир туман партия кенгаши фаоллари мазкур камчиликдан тегишли хулоса чиқариб фаолиятини жонлантириши талаб этилади. Чунки қайси йўналиш ва бўғинда бўлишидан қатъи назар, ишни тўғри йўлга қўйган партиягина жамиятда ўзининг мавқеига эга бўлади, нуфузи мустаҳкамланади.\nЎқувларда аудитория билан очиқ мулоқот қилиш, уларнинг фикрлари ва кўпроқ муаммоларини эшитиш, саволларига тўғри, аниқ жавоблар бериш лозим. Қатнашчиларни гуруҳларга ажратган ҳолда, мавзу бўйича саволлар бериш, уларни фикрлашга ундаш, таклифларини тинглаш зарур. Фикрини кўпчилик олдида айтишга ийманадиган иштирокчилар бундай пайтда ўзини эркин ҳис қилади.\nРавшан АБДУЛЛАЕВ, Ўзбекистон ХДП Наманган вилоят кенгаши раиси в.б:\n— Шуни айтиш керакки, семинарларда электорат вакиллари, айниқса, ёшлар катта қизиқиш билан иштирок этяпти, мавзу бўйича ўз фикр-мулоҳазаларини билдиряпти.\nБироқ айрим семинарларда жонли баҳс-мунозара, фикрлар хилма-хиллиги етишмайди. Маърузачилар олдиндан тайёрлаб келинган расмий матнларни ўқиб беришади. Бундай пайтда фикр алмашиш, таклифлар айтиш қийин бўлиши табиийдир. Чунки муҳокамага қўйилган мавзу иштирокчиларда қизиқиш уйғотмайди, уларга таъсир кўрсатмайди. Натижада тадбирларнинг самарадорлиги пасаяди.\nОчиғини айтиш керак, биз сиёсий ўқувлар таъсирчанлигини кучайтириш масаласига охирги пайтларда жиддий эътибор бермай қўйдик. Ваҳоланки, бу борада фойдаланиш мумкин бўлган имкониятлар ҳали кўп. Яна бир камчилигимиз — бошланғич ташкилотларни ўқувларга кенг қамраб ололмаяпмиз. Масалан, Норин, Чуст ва Мингбулоқ туман партия кенгашлари бошланғич ташкилотларда сиёсий ўқувларни юқори савияда ташкил этиш масаласига жиддий эътибор қаратмаяпти. Шунингдек, бу ҳудудларда ташкил этилган машғулотлар бошқа туман ва шаҳарларга қараганда анча кам. Жорий йилда улар фаолиятини жонлантириш бўйича чора-тадбирлар режаси ишлаб чиқилди.\nЎқувлар таъсирчанлигини ошириш учун семинарда сўзга чиқиши мўлжалланаётган мутахассисларни танлашга эътибор қаратиш керак, деб ўйлайман. Ўз соҳасини пухта биладиган мутахассисларни таклиф этсак, мавзу юзасидан эркин фикр юритилади, одамларнинг саволларига ҳам жавоб беради.


Главная / Художественная проза, Малая проза (рассказы, новеллы, очерки, эссе) / — в том числе по жанрам, Внутренний мир женщины; женская доля; «женский роман» / Литература на языках народа Кыргызстана, Ўзбек тилидаги асарлар\n© Баходир Шералиев, 2012. Барча ҳуқуқлари ҳимоя қилинган.\nСайтга жойлаштирилган вақти: 11 ноябр 2013 йил.\nБаходир Салайдинович ШЕРАЛИЕВ\nРассказ о том, как нелегко быть женщиной, что каждое рождение ребенка – это почти смерть для его матери.\nҚизгинанинг турмуш қурганига ҳадемай тўрт йил бўлади.\nТотув оиласи, шириндан-шакар ўғли бор.\nШу кунларда у яна фарзанд кутади. Врачларнинг гапига ишонса, бу сафар эгизаклар дунёга келиши керак. УЗИ шундай кўрсатган, яна бир аллоҳнинг ўзи билади. Шу ой ичида кўзи ёриши керак, кун санайди, танасидаги ҳар бир ўзгаришга эътиборини қаратади. Аксига олгандай, туққан ойиси узоқда, аниқроғи Москвада. Замонанинг зайли билан, у тирикчилик куйида юрган дадаси ва укаларининг мушкулини осон қилиш учун ўша томонга кетганига олти ой бўлиб қолади. Тўғри қайнонаси ёнида, тинмай ҳолини суриштириб туради, анча-мунча маслаҳат беради, лекин Қизгина туққан онасини кўпроқ қўмсайди, қайнонасига айтолмайдиган гапларини ойисига айтгиси келади.\nБугун эрталабдан кир ювишга уннаб кетди. Ўғлининг ва эрининг кийимлари, чойшаб-сочиқ дегандай, ҳаш-паш дегунча, кун тушликка яқинлаб қолибди. Қизгина шундагина қорнидаги оғриққа эътибор берди. Кир ювиш чўзилиб кетиб, оғир келганга ўхшайди. У бирозгина чўзилиб дам олмоқчи бўлди, балки ўтиб кетар… Йўқ, қайтанга оғриқ кучайиб, Қизгинани беҳаловат қила бошлади.\nБахтига бугун дам олиш куни, ҳамма уйда, йўқса эрини ёки қайнонсини ишдан кутиши, зарур бўлса чақиртириши керак. Бунинг учун эса яна ҳийлагина вақт лозим бўларди. Апил-тапил тайёргарликни кўришгач, уччаласи туғруқхонага қараб йўлга чиқишди. Ўғилчаси ухлаб ётганидан билмай қолди, йўқса у ҳам эргашарди. Қайнотаси уйда, амаллаб туради, бунинг устига, иккаласи жуда яхши чиқишади. Бобосининг эркатойи, ёлғизгина ўғил невараси бўлганидан, ер-кўкка ишонмайди, ўзи тарбия қилади.\nТуғруқхонадагилар Қизгинани кўздан кечиришгач, бироз вақти бор экан деб, палатага ётқизишди. Худди мана шу кунга ойиси ҳам билет олган, ишқилиб улгириб келса яхши бўларди. Вақт ўтиб боряпти, оғриқ бир кучайиб, бир сусайиб қолади. Ойиси ҳам телефон қилди, самолетга ўтирибди, беш-олти соатлар чамасида келиб қолиши керак, улгирсайди, улгирсайди…\nЭри аэропортга кетган, Қизгинанинг ойисини кутиб олиш учун, Қизгинанинг ёнида эса қайнонаси қолган. Олдинги сафар кўзи ёриганда ҳам иккаласи ёнида бўлган. Қайнонаси бироз жаҳлдор бўлса ҳам, лекин меҳрибон, тилёғламаликни ёқтирмайди, бировларга «пахта» қўйишга ҳуши йўқ.\nОғриқ борганча кучайиб боряпти. Туғруқхонага келишганига ўн беш – йигирма соат бўлиб қоляпти, ана ойиси ҳам келиб қолди, хайрият.\n– Қизгинани олиб киринглар, – эшитилди ичкаридан.\nБошланди, – хаёл ўтди Қизгинадан, худойим ўзинг енгиллик бергин.\nКўринди-кўринди… Доя аёлнинг овозини Қизгина ҳам қўрқув ҳам интиқлик билан тингларди. Танасидаги оғриққа чидаб бўлмасди, лекин чидаш керак. Қизгина тишини тишига қўйиб, оғриқни енгишга ҳаракат қилади, чида олмай бақиради ҳам.\n– Туғилди, ўғил экан, суюнчисини тайёрла Қизгина, – эркалайди доя аёл.\nИккинчиси ҳам бор экан, эгизакка ўхшайди, аммо чақалоқ нотўғри келяпти, энди Қизгина яна бироз чидашингга тўғри келади.\n– Майли, бақирсанг ҳам майли, мени уришиб-сўксанг ҳам розиман, фақат ўзингдан кетма…\n– Қизгина оғирлашяпти, наркоз беринг… сунъий нафас, у бизни эшитмаяпти. Чақалоқни тўғриланг, ҳеч бўлмаса биттасини асраб қолишимиз керак…\n…Қизгина кўзини очди, лекин ҳеч нарсани тушунмади…\nУ бегона жойда эди. Руҳида қандайдир енгиллик, вақт тўхтаб қолгандай, атрофида оппоқ кийимдаги мавжудотлар.\nҲа адашмади, мавжудотлар, чунки уларнинг қўл ва оёқлари йўқдай, бамисоли ердан узилиб, сузиб юргандай. Қизгина улар орасидан кимнидир излагандай бўлади, ҳаёлида кимдир ёки нимадир, нималарнидир тушинтирмоқчи бўлгандай.\nЧиндан ҳам улар орасида аммаси бор эканлиги танг қолдирди, чунки аммаси анча олдин вафот этганди. Ёшлик пайтларида уларникида юришни жуда ёқтирарди Қизгина. Аммаси бор-будини тўкиб соларди унинг олдига, жуда меҳрибон, ажойиб аёл эди. Лекин бу ерда у нима қилиб юрган экан?\nҚизгина аммаси томон югурди, ўша болалик пайтларини эслаб, аммасининг бағрида бир оз бўлса ҳам соғинчини қондирмоқчи бўлди… аммо, аммасининг ниятини тушинмади. У жигарини бағрига босиш ўрнига, ҳатто яқинига йўлатмади. Икки қўлини олдига чўзганча, Қизгинанинг йўлига тўсқинлик қилди, бир оғиз гапирмади ҳам. Ноилож қолган Қизгина, аммасига ҳайрон бўлиб қараб қолди, у эса бурилиб қаёққадир ғойиб бўлди. Аста-секин бошқалар ҳам изларига қайта бошлашди. Ҳалиги жойда Қизгинанинг ўзигина, ёлғиз туриб қолди…\nШу дамда қулоғига ёш гўдакнинг чинқириғи, тушунарсиз ғала-ғовур чалинди.\n– У ҳушига келди, ҳайрият тирик экан, аллоҳнинг қудрати улуғ.\nҚизгина мажолсиз кўзларини очди. Оқ халат кийган ҳамширалар, ойиси, қайнонаси. Икки гўдак ёнида, янги дунёнинг ҳайбатидан чинқириб йиғларди.\nҚизгина яна кўзларини юмди. Бу сафар чарчоқдан ва соғ-омон фарзандларини кўрганидан кўнгли тўлиб, кўзларини юмди, бироз бўлсада тин олиш керак. Ҳали бутун хаёт олдинда.\n2012 й. Ўш ш.


19 июнь, 2019, 23:39\n"Андижон" - "Бухоро" ўртасидаги учрашувдан кейин иккала жамоа бош мураббийлари журналистларнинг саволларига жавоб беришди.\nБугун Ўзбекистон Кубоги 3-босқич доирасида бир қатор учрашувлар бўлиб ўтди. Андижондаги «Соғлом авлод» стадионида эса «Андижон» клуби «Бухоро»ни қабул қилди ва 4:1 ҳисобида ишончли ғалабани қўлга киритиб, кейинги босқичга йўлланмани қўлга киритди. Ўйиндан кейин эса иккала жамоа бош мураббийлари иштирокида матбуот анжумани бўлиб ўтди.\nМуҳсин Муҳаммадиев: «Ўзимда ҳам жамоамга нисбатан саволларим кўп»\nХабарингиз бор, ўтган ҳафтада «Бухоро» жамоасига тожикистонлик таниқли мутахассис Муҳсин Муҳаммадиев бош мураббий этиб тайинланди. Бироқ унинг бу ердаги деюти муваффақиятсиз бошланди. Аввалига Суперлига доирасида ўз майдонида «Пахтакор»га 0:5 ҳисобида мағлуб бўлган бўлса, бу сафар Кубок баҳсида «Андижон»га ҳам йирик ҳисобда мағлуб бўлди. Шу боис ўйиндан кейин Муҳсин Муслимовичнинг кайфияти тушиб кетганди. Унинг ўзи ҳам жамоага нима бўлаётганига ҳайрон.\n- Бугунги мағлубият сабабини қандай изоҳлайсиз?\n- Ўйин ҳақида қанақа фикр билдиришим мумкин? Бизнинг жамоа ҳали ўйинга тайёр эмас. Биринчи давра якунланишини кутамиз. Кейин шунга қараб таркиб ва ўйинимизда ўзгартиришлар киритишга ҳаракат қиламиз. Бундай футбол ўйнамаслик керак. Биз албатта иккинчи даврага муносиб тайёргарлик кўрамиз.\n- Умуман олганда, «Бухоро»нинг олдига қандай вазифа қўйилган?\n- Бугунги кундаги бизнинг вазифамиз Суперлигада қолиш. Нимагаки, жамоамизда каттароқ мақсадларни бажариш учун маҳоратли ўйинчилар йўқ.\n- Жамоа ўйинини кўрганимизда ички муҳит ҳам яхши эмаслиги кўриниб турибди…\n- Мен ҳам тушунмай қоляпман. Жамоада қандай муҳит бор? Бу саволга жавоб бера олмаяпман. «Бухоро»га яқиндагина келдим ва ҳали бу жамоа билан кўп вақт ўтказганаим йўқ. Шу боис менинг ўзимда ҳам бу жамоага нисбатан саволларим кўп.\nP.S. Тез орада Муҳсин Муҳаммадиев билан қенг қамровда уюштирилган катта суҳбатни эътиборингизга ҳавола қиламиз.\nАндижон олийда колмаслиги аник,сабаби ушбу жамоа Ахмаджонов ва Шерзод Косимовлар ёрдамида Машъалнинг урнига гирромлик билан олийга чиккан жамоа.\nБраво Мухсин Мухаммадиев правильно и справедливо мы не знаем чему научил нашу команду Бахтиер Ашурматов но точно не в игру в настоящий футбол. Вас просят болельщики "Бухары" разберитесь создайте конкурентную боеспособную команду в Суперлиге какой она была все время своего существования мы потерпим и подождем.\nCoca Cola Суперлига. Бугун "Андижон" Жиззахда, "Бухоро" эса Қаршида меҳмон бўлади\nЁшлар лигаси. "Андижон" Жиззахда "Сўғдиёна"дан 5 та гол ўтказиб юборди, "Насаф" эса "Бухоро"ни енгди